PÍŠE JÁN KOŠČVidly sa blížia?!

S ekonomickými skratkami si už nevystačíme.

Autor je odborársky funkcionár Určite už asi každý počul dookola opakovanú mantru, že ak sa bude dariť firmám, bude sa dariť aj zamestnancom. Túto myšlienku opakujú slovenskí politici a rôzni vraj nezávislí ekonomickí analytici už desaťročia. V USA a na našom kontinente sa táto myšlienka znižovania daní a škrtania regulácií presadila s nástupom thatcherizmu a reaganizmu. Teória bola s istým zjednodušením definovaná ako „trickle-down economics“, po našom „ekonómia pretekajúcich pohárov“. Čiže, ak sa naplní pohár majiteľom kapitálu, tak zvyšok pretečie aj tým nižšie postaveným a aj ich poháre budú naplnené, čím celá spoločnosť zbohatne. Po desaťročiach uplatňovania tejto ekonomickej politiky možno skonštatovať, že sa preukázala jej nefunkčnosť a dlhodobá neudržateľnosť. Americký miliardár Nick Hanauer povedal, že pri súčasnom ekonomickom kurze sa rútime k novému feudalizmu, a varoval pred blížiacimi sa vidlami. A netvrdí to len on, k rovnakým záverom sa dopracovali vedci z rôznych rešpektovaných medzinárodných inštitúcií. Howard Schneider z Washington Post napísal v roku 2014 s veľkou dávkou sarkazmu komentár v ktorého titulku tvrdil, že „MMF ovládli komunisti!“. V texte sa venoval publikácii z dielne tejto organizácie, v ktorej sa autori zaoberali rekordným nárastom nerovnosti, pričom už vtedy hovorili o obrovských rizikách rastu nerovnosti a deregulácií na trhu práce. OECD odporúča znížiť sociálne odvody, no ako kompenzáciu zaviesť dane z majetku, ekológie a zaviesť vyššiu progresivitu. Varovania vedcov a akademikov nebral nikto vážne, dokonca ani politické vedenie fondu, a tak boli prijímané rôzne opatrenia presadzujúce ďalšie škrty a deregulácie, aby sa vraj uľahčilo podnikanie. Samozrejme, nikto rozumný nemôže namietať proti znižovaniu byrokracie a zlepšovaniu podnikateľského prostredia, žiaľ, reformy sa zväčša robia prostredníctvom zhoršovania zamestnaneckého prostredia. Rekordný nárast nedobrovoľných skrátených úväzkov, nedobrovoľných živností a iných foriem prekérnych foriem zamestnávania vo všetkých krajinách OECD sú dôkazom, že rast zamestnanosti sa vôbec nemusí pretaviť do zlepšenia životnej úrovne. Často sa zvykne skloňovať ako pozitívny príklad Singapur, ktorý je považovaný za jednu z najlepších krajín v kvalite podnikateľského prostredia. Na druhú stranu sa zamlčiava jeho diktátorsko-autoritárska minulosť, ktorej následky sa prejavujú dodnes v nedostatkoch tamojšej „demokracie“ a hlavne v rekordnej príjmovej a majetkovej nerovnosti. V priemere je na tom, samozrejme, Singapur v životnej úrovni dobre, ale určite by nikto nechcel žiť v podmienkach, ktoré tam má nižšia stredná trieda a chudobní. O tom, že ani na Slovensku pozorne nepočúvame odborníkov, existuje množstvo dôkazov. Naposledy to bola publikácia z dielne OECD, z ktorej asi všetky médiá citovali fakt, že na väčšinu peňazí financujúcich štát sa skladajú slovenskí zamestnanci. Samozrejme, hneď sa vyrojili odborníci a politici, ktorí kritizovali vraj rekordne vysoké daňovo-odvodové zaťaženie práce (čo bolo v samotnej publikácii vyvrátené). O tom, či je relatívne vysoké a či by sa nedalo znížiť, sa,samozrejme, dá diskutovať, ale vôbec nepatrí k rekordným v porovnaní s vyspelým svetom. Problémom je, že drvivá väčšina tých, ktorí túto publikáciu OECD „študovali“, si ju neprečítali pozornejšie. Pretože združená daňová kvóta (všetky dane a odvody) vzhľadom na HDP je jednou z najnižších v EÚ, a to z toho dôvodu, že na Slovensku buď vôbec nemáme, alebo máme len veľmi nízke dane z majetku, ekológie a podobe. K podobným záverom dospeli aj odborníci zo Svetovej banky, MMF a Európskej komisie. OECD napríklad odporúča znížiť sociálne odvody, no ako kompenzáciu zaviesť dane z majetku, ekológie a zaviesť vyššiu progresivitu do nášho daňového systému – ale toto už málokto chce počúvať. O takýchto opatreniach nie je populárne hovoriť, pretože sa na tom nedajú zbierať politické body a ľudia, ktorí o tom hovoria, sú nálepkovaní ako komunisti a boľševici. A práve na nálepkovaní sa končí všetka diskusia, ktorá by mala prebiehať. Namiesto normálnej diskusie o odborných a pokojne aj o ideologických postojoch si tu nadávame do komunistov, liberálov, slniečkarov, konzervatívcov, zapredancov a nacionalistov. Namiesto hľadania východísk a ciest, aby tu všetci hore uvedení vedľa seba mohli existovať a mať aspoň nádej normálnej budúcnosti vo svete, ktorý ohrozuje klimatická zmena a ako povedal Nick Hanauer, aj tie vidly.


Pellegrini v Bruseli opísal, ako pokračuje vyšetrovanie vraždy novinára Jána Kuciaka

Novovymenovaný premiér priznal, že podrobnosti z vyšetrovania zatiaľ nevie povedať.

BRUSEL. Vyšetrovanie vraždy investigatívneho novinára Jána Kuciaka a jeho snúbenice Martiny Kušnírovej je zložitý prípad, nová vláda však urobí všetko pre jeho objasnenie. Uviedol to novovymenovaný premiér SR Peter Pellegrini (Smer) po príchode na svoj prvý summit EÚ v Bruseli. Na otázku zahraničných novinárov, ako pokračuje vyšetrovanie dvojnásobnej vraždy, Pellegrini priznal, že podrobnosti z vyšetrovania zatiaľ nevie povedať. "Je to najmasovejšie vyšetrovanie v histórii Slovenska. Na tomto prípade robí najviac policajtov od vzniku SR, sú nasadené všetky zložky," opísal situáciu premiér. Dodal, že slovenskí vyšetrovatelia na prípade spolupracujú s medzinárodnými organizáciami, s talianskou políciou a s ďalšími partnermi, pričom "všetci nám chcú pomôcť". "Je to komplikovaný prípad a bude veľmi dôležité nájsť páchateľov. Urobíme ale všetko preto - a to je dôležité nielen pre vládu, ale aj pre občanov a pozostalých -, aby sme sa dopátrali pravdy," uviedol. Predseda vlády sa vyjadril aj k pozícii Slovenska v otázke západného Balkánu. Tá je podľa Pellegriniho dlhodobo jasná. Slovensko je za rozširovanie Európskej únie (EÚ) a podporuje aj krajiny západného Balkánu. Tie si však budú musieť najprv splniť domáce úlohy. "Slovensko je za rozširovanie EÚ, Slovensko bude podporovať krajiny západného Balkánu v tomto úsilí, ale na druhej strane budeme zodpovedne trvať na tom, že si tieto krajiny musia splniť svoje domáce úlohy a splniť všetky prístupové kapitoly tak, ako si ich splnila EÚ," zdôraznil s tým, že niekedy to môže byť bolestivé.


Fotomobil alebo fotoaparát? Pozrite si prehľad tých najlepších

Ešte pred pár rokmi bol kompaktný fotoaparát takmer povinnou výbavou každej domácnosti. Malé šikovné zariadenie ľudia vyťahovali najmä počas rodinných udalostí a dovoleniek. Dnes stratilo zmysel svojej existencie. Zlaté obdobie z rokov 2008 až 2011 je nenávratne preč, s ročnými predajmi 121 miliónov kusov teraz klesol ich odbyt o 84 percent. Navyše, kým predtým tvorili fotoaparáty s výmenným objektívom len malú časť celkových predajov, dnes sa ich predá raz toľko ako klasických kompaktných fotoaparátov. Dôvodov je hneď niekoľko, pričom majú spoločného menovateľa – smartfóny. Kupujeme ich našim deťom, starým rodičom a život bez nich si mnohí už nedokážu ani len predstaviť. Pohľad na internetovú ponuku kompaktných fotoaparátov dnes prekvapí najmä nízkymi cenami. Základné kompakty kúpite už za 50 eur. Pri takej nízkej cene však nemôžu byť očakávania vysoké. Pripravte sa na lacno pôsobiacu plastovú konštrukciu, nutnosť dokúpenia ochranného puzdra a najmä nabíjateľných batérií, keďže dvojica alkalických AA či AAA batérií prežije len približne dvesto záberov. Kvalita fotografií z takéhoto fotoaparátu nie je o nič lepšia ako zo smartfónu za dve-tri stovky. Samozrejme, cena je neporovnateľná, no ak vlastníte aspoň priemerný smartfón, tak si kúpou samostatného fotoaparátu nepolepšíte. Skôr naopak. Vzniknú vám nepríjemnosti so starosťou o ďalšie zariadenie, jeho nabíjanie, skladovanie a prenášanie. S fotografiou sa pochválite až po stiahnutí do notebooku, čo je zároveň jediné miesto, kde fotografiu aj upravíte. Na rozdiel od smartfónu svoj fotoaparát novým kúskom nenaučíte. Výrobcovia aktualizujú softvér primárne len pre najlepšie modely, navyše ich čipy by ani nezvládli pokročilé funkcie či úpravy. Kým vyberiete z vrecka smartfón a spustíte aplikáciu fotoaparátu, ubehne maximálne pár sekúnd. Nemali by ste tak zmeškať nečakané situácie, na ktoré je klasický fotoaparát pomalý. Vďaka rýchlemu internetu sa potom môžete pochváliť s fotografiou na sociálnych sieťach, pošlete ju priateľom alebo ju len uložíte na cloud. Smartfón sa môže zmeniť aj na fotografické štúdio. Pri dostatočne veľkom displeji a dobrom hardvéri nemusíte s úpravou fotografií čakať na výkonný počítač. Kvalitných aplikácií na úpravu fotografií je dostatok, dokonca aj obľúbený Lightroom je mobilný. Väčšina lepších fotomobilov uloží fotografiu aj v RAW formáte, ktorý je na následné úpravy omnoho vhodnejší ako klasický jpeg. Zo smartfónov sa už stali univerzálne nástroje, ktoré aj pri úprave fotografií dokážu v niektorých prípadoch nahradiť klasické počítače. V tomto prípade je len na vás, či dáte prednosť väčším možnostiam a pohodlnosti v podobe klasického počítača, alebo rýchlosti a možnosti odosielania pri úprave priamo v smartfóne. Je lákavé vlastniť tie najnovšie technologické hračky, ak vám to dovolí rozpočet. Pri spotrebnej elektronike výrobcovia prichádzajú s novými modelmi minimálne raz do roka, značky ako Samsung alebo Huawei na prémiový model lákajú zákazníkov aj dvakrát do roka. Napríklad za najnovší P30 Pro si Huawei pýta 900 eur, no jeho predchodca P20 Pro je o rovné tri stovky lacnejší. Samozrejme, je u nich rozdiel v kvalite fotografií, no okrem nočných scén nie je priepastný. To isté platí aj pre Samsung. Konkrétne model Galaxy S9 nájdete v akcii aj za 600 eur. Aj po roku na trhu je to vynikajúci smartfón, ktorý robí skvelé fotografie a rovnako dobré video. Naše odporúčanie platí aj pri fotoaparátoch, takže sa nebojte akcií starších modelov. Často sú pri novinkách zmeny len kozmetické, no s výrazne vyššou cenovkou. Sledujte preto pomer ceny k možnostiam a kvalite obrazu. A ak sa rozhodnete pre fotoaparát s výmenným objektívom, tak objektívy vyberajte s ohľadom na ich budúcnosť. Ak po dvoch-troch rokoch kúpite nové telo, dobré objektívy vám zostanú. Kvalita fotografií z priemerného smartfónu sa dobrému fotoaparátu nevyrovná. Preto záleží len na vašich požiadavkách a potrebách, ktoré by ste mali zohľadňovať pri výbere vhodného zariadenia. Rozhodnúť by malo, čo chcete fotiť, akú kvalitu očakávate, akú kontrolu chcete mať nad samotným procesom fotenia a nakoniec, čo budete s výslednou fotografiou robiť. Aby ste sa pochválili so zážitkami vo svojej sociálnej bubline, nepotrebujete najnovšiu zrkadlovku, skutočne vám postačí aj dobrý smartfón. Ak chcete s fotografiami robiť aj niečo iné, budú vás lacné smartfóny limitovať. Ich softvérové pokusy o rozmazané pozadie pri portrétoch vyznejú dobre iba na malých displejoch, ich nedokonalosť uvidíte pri prvom pokuse o tlač na papier. Podobné problémy objavíte aj pri nočnej fotografii, pri scénach s veľkým dynamickým kontrastom - z pobehujúcej mačky v byte bude vždy len rozmazaná machuľa. Riešením je kúpa prémiového smartfónu za tisícku alebo dokúpenie kvalitného fotoaparátu. Naň si pripravte aspoň tri stovky, lepšie fotoaparáty môžu stáť aj tisíc eur. Hoci predaj kvalitných fotoaparátov za posledné roky výrazne klesol, určite z trhu nezmiznú úplne. Smartfónom sa rozdiel v kvalite neustále darí zmenšovať, fyzikálne zákony však nezmenia ani s použitím najmodernejšej umelej inteligencie. Stále pritom platí otrepané pravidlo, že najlepší fotoaparát je ten, ktorý máte vždy poruke. Veľký iPhone je extrémne drahý, vyzerá rovnako ako jeho predchodca a dokonca ani nerobí tie úplne najlepšie fotografie. Do výberu fotomobilov sa však dostal zaslúžene vďaka vynikajúcemu režimu pre fotenie portrétov. Fotografovanie s iPhonom Xs Max je predvídateľné. Nesklame vás, hlavne čo sa týka automatického nastavenia parametrov. Výsledok je prakticky vždy veľmi dobrý, dostatočne ostrý, farebne vyvážený a bez tmavých či naopak zbytočne svetlých miest. Oproti konkurencii zaostáva technologicky, výbavou a aj kvalitou snímačov. Podarený softvér síce množstvo nevýhod eliminuje, no napríklad pri nočnej fotografii je lepšie siahnuť po Samsungu alebo Huawei. Nový iPhone je však najlepším spoločníkom pre tých, ktorí radi fotia portréty. Efekt rozmazaného pozadia, vyváženie bielej či celkové podanie farieb je na fotografiách z iPhone bezkonkurenčné aj pri porovnaní s najlepšou konkurenciou. Kým pri lacnejších alternatívach softvér nedokáže správne rozpoznať obrys foteného objektu, vo fotoaparáte iPhone Xs Max je rozmazanie v mnohých prípadoch skoro dokonalé. iPhone Xs Max je vynikajúci fotomobil, za ktorý si výrobca však pýta priveľa peňazí. Za 1249 eur dostanete len základnú 64-gigabajtovú verziu, ktorá aktívnemu fotografovi určite stačiť nebude. + vynikajúce fotografie, výkon, displej, portrétový režim- extrémna cena, nočný režimCena: 1249 eur S novým Galaxy S10+ kórejský výrobca potvrdil, že stále patrí na špičku. Dokonca je spolu s Huawei P30 Pro najuniverzálnejším fotomobilom na trhu, ktorý hravo nahradí akýkoľvek bežný kompaktný fotoaparát. Na rozdiel od iPhonu má jeden fotoaparát navyše, okrem klasického objektívu a objektívu s priblížením má tretí, širokouhlý. Nepatrí len do kategórie najdrahších smartfónov, tento objektív má napríklad aj oveľa lacnejší Galaxy A50. Kvalita fotografií je pri Samsungu už klasicky vynikajúca, pričom na automatický režim sa môžete spoľahnúť v každej situácii. Dobre si poradí s kontrastnými scénami, slnečným dňom, ale aj nočným mestom. Samsung Galaxy S10+ nezaostáva ani pri videu, rovnako ako zvyšok konkurencie dokáže plnohodnotne nahradiť videokameru. Smartfónu môžeme vyčítať jedine vysokú cenu. Má totiž všetko, výkonný hardvér, dokonalý displej s integrovanou čítačkou odtlačkov, rýchle nabíjanie a nový systém Android s podarenou softvérovou nadstavbou. + vynikajúce fotografie, výkon, displej a dizajn- jedine cenaCena: 999 eur Huawei našiel správny recept na jeden z najlepších smartfónov súčasnosti. Jeho P30 pro je pekný, výkonný a má špičkový fotoaparát, ktorý najmä pri nočnej fotografii prekoná všetky kompaktné fotoaparáty na trhu. Je zároveň aj dôkazom, že éra kompaktov je nenávratne preč. P30 Pro má tri klasické snímače - jeden je širokouhlý (16 mm), druhý klasický (27 mm) a tretí (125 mm) priblíži snímanú scénu až päťnásobne. Pri ňom Huawei použil netradičnú konštrukciu v podobe periskopického objektívu. Hlavný snímač s rozlíšením 40 megapixelov má uhlopriečku až 1/1,7 palca a ako prvý na trhu namiesto zelenej farby sníma farbu žltú. Tento nový RYYB senzor dokáže zachytiť až o 40 percent viac svetla, pričom mu pomáha aj optická stabilizácia a objektív s veľmi vysokou svetelnosťou. Výsledok je viditeľný hneď, ako začnete fotiť v horších svetelných podmienkach. V tomto ohľade je Huawei bez konkurencie, zaostávajú za ním Samsung aj Apple. Smartfónu nechýba vysoký výkon, dostatok pamäte, má prémiový OLED displej s integrovanou čítačkou odtlačkov, bezdrôtové nabíjanie a mnoho ďalších funkcií. Chybu však nespravíte ani s konkurenčným Samsung Galaxy S10+, ktorý mierne zaostáva jedine pri nočnej fotografii. + vynikajúce fotografie aj v tme, rýchlosť, displej- cenaCena: 899 eur Prvý skutočne náročný pokus o vytvorenie jedinečného smartfónu novej Nokie nevyšiel podľa predstáv. To ale neznamená, že Nokia 9 je zlý fotomobil. Práve naopak, je skvelou ukážkou súčasných technologických možností, akurát sa budete musieť pripraviť na softvér, ktorému k dokonalosti chýba ešte niekoľko výrazných aktualizácií. Na zadnej strane smartfónu je dokopy až šesť snímačov, doplnených o blesk. Tri snímače sú farebné, tri zaznamenajú obraz len čiernobielo. Šiesty je pomocný, sníma hĺbku objektov v scéne. Na rozdiel od zvyšnej konkurencie má každý zo snímačov rovnakú ohniskovú vzdialenosť, takže nečakajte žiadne optické priblíženie a ani špeciálny širokouhlý režim. Každý zo snímačov zaznamená fotografiu s odlišným nastavením a softvér ich následne spracuje do jednej. Tým sa docieli vysoký dynamický rozsah, výrazne vyšší aj v porovnaní s dobrými kompaktnými fotoaparátmi. Možnosť ukladania fotografií v RAW formáte je skôr nutnosť, keďže následnou úpravou v profesionálnych aplikáciách bude výsledok ešte lepší. Nová Nokia 9 je našťastie aj dobrým smartfónom, či už po stránke výkonu, dizajnu, displeja, alebo použitých technológií. Odporúčame ju ale výhradne nadšencom do fotografie, nakoľko bežný používateľ by asi nezvládal dlhé čakanie na spracovanie fotografie a jej následnú úpravu na počítači. + pekný dizajn, výkon, jedinečný fotoaparát- nedoladený softvér, len 128 GB pamäťCena: 629 eur V čase smartfónov s troma až štyrmi fotoaparátmi sa môže zdať, že Honor View 20 zaspal dobu. Kombinácia v podobe jedného klasického a jedného pomocného snímača na papieri nenadchne, no použitý snímač Sony IMX 586 má rozlíšenie až 48 megapixelov a netradičnú konštrukciu. Pri klasickom snímači nasledujú jednotlivé RGBG body po sebe. V Sony tento systém upravili tak, aby pri sebe bola vždy štvorica bodov rovnakej farby. Výhodu tohto riešenia oceníte hlavne pri horších svetelných podmienkach, keď majú fotografie menej šumu a viac detailu. V tomto prípade sa vždy spája štvorica bodov, takže výsledné rozlíšenie fotografie je nakoniec len štvrtinové. Kvalita fotografií je vynikajúca, najmä pri fotení do 12 megapixelového rozlíšenia majú množstvo detailu, vynikajúci dynamický rozsah a nemusíte sa báť ani nočnej fotografie pri zlých svetelných podmienkach. Výsledku pomáha aj umelá inteligencia, ktorá si dobre poradí s rozpoznaním scén, dokáže tiež vyhladiť pleť, zmenšiť veľké brucho, prípadne pri videu vytvorí efekt čiernobieleho pozadia pri snímaní osoby. + hardvér, dizajn, dobrý fotoaparát- priemerné videoCena: 549 eur Kórejský Samsung vie vyrobiť dobrý fotomobil aj za málo peňazí. Jeho tohtoročný model Galaxy A50 je vynikajúcim modelom pre masy, pričom si zaň pýta len 349 eur. V nižšej strednej triede víťazí v konkurencii známych značiek po každej stránke. Samsung Galaxy A50 je pokračovaním série s hlavným cieľom osloviť náročného zákazníka, ktorý si však nemôže dovoliť žiadny prémiový model. Doteraz bola táto snaha vždy spojená s kompromismi, či už po stránke dizajnu, výkonu, alebo použitých technológií. Novinka je v tomto smere odlišná a hoci nie je dokonalá, snaží sa vo všetkých dôležitých smeroch ponúknuť optimálne, prípadne to najmenej bolestivé riešenie. Zoznam použitých technológií a hardvéru pôsobí ako z vyššej triedy, teda minimálne pri značke ako je Samsung. Za svoje peniaze dostanete veľmi dobrý Super AMOLED displej, výkonný hardvér, dostatok pamäte, čítačku odtlačkov integrovanú v displeji, rýchle nabíjanie a hlavne nadpriemerný trojitý fotoaparát. Jeden je klasický, teda určený pre všetky bežné situácie, druhý je širokouhlý a využijete ho hlavne pri prechádzkach mestom a prírodou. Tretí je doplnkový a zaznamenáva hĺbku objektov v scéne. + AMOLED displej, výkon, univerzálny fotoaparát- len Full HD videoCena: 349 eur Aj s veľmi obmedzeným rozpočtom sa sa niekedy spraviť zázrak. Lacná Nokia zahanbí aj výrazne drahšiu konkurenciu, teda ak sa pozeráme na dizajn, displej a hlavne fotoaparát. Vďaka dizajnu a použitiu odolného skla spolu s kovovým rámom by sme cenu tipovali minimálne o 150 eur vyššiu, no v skutočnosti za tento smartfón zaplatíte len necelých 220 eur. Po stránke výkonu sa drahším modelom nevyrovná, no operačný systém je našťastie bez akejkoľvek nadstavby, takže reakcie smartfónu sú stále rýchle. Hardvér si neporadí jedine s modernými graficky náročnými hrami, čo pri fotomobile nie je žiadny zásadný problém. Nokia 7.1 má duálny fotoaparát, teda minimum, čo sa dnes očakáva od dobrého lacného smartfónu. Hlavný snímač s rozlíšením 12 miliónov bodov je doplnený o čiernobiely, ktorý pomáha pri fotení portrétov a zlepšuje výslednú fotografiu pri kontrastných scénach. Kvalita fotografií je s ohľadom na cenu smartfónu vynikajúca. HDR funkcia zlepšuje obraz s citom, farby sú reálne, ostrosť veľmi dobrá a jediným slabším miestom je aj pre chýbajúcu optickú stabilizáciu nočná fotografia. + dizajn, HDR displej, univerzálne využitie, cena- priemerný výkonCena: 219 eur Panasonic má vo svojej ponuke dve novinky s plnoformátovým snímačom, prémiový S1R a cenovo dostupnejší S1. Aj pri ňom je cena dosť vysoká, presnejšie 2500 eur bez objektívu. Patrí však do skupiny prémiových fotoaparátov, ktoré patria do rúk najmä skúseným fotografom Model S1 s rozlíšením 24,2 a model S1R s rozlíšením 47,3 megapixelu je doplnený o duálny optický stabilizátor integrovaný priamo v tele fotoaparátu a OLED hľadáčik s veľmi vysokým rozlíšením. Pri ňom je zaujímavá nielen prakticky nulová reakcia, ale aj vysoká obnovovacia frekvencia 120 Hz. Panasonic pri svojich prémiových fotoaparátoch ponúka aj vynikajúce video, takže nahradí aj poloprofesionálnu kameru. Maximálne rozlíšenie 4K pri 60 snímkach za sekundu, prípadne s polovičnou rýchlosťou, keď sa však využíva celá plocha snímača. K fotoaparátu si môžete pripojiť klasický analógový mikrofón a slúchadlá. Fotoaparát vydrží aj menej šetrné zaobchádzanie. Šasi je vyrobené z horčíkovej zliatiny, odolá prachu, vlhkosti a funguje aj v aj v mraze do -10 stupňov. + vynikajúci snímač, 4K video, množstvo funkcií- vysoká cena, väčšie rozmeryCena: od 2499 eur za telo Módny trend v podobe rozmerovo kompaktných fotoaparátov sa osvedčil, Sony má už tretiu generáciu plnoformátových modelov a skoro každý veľký výrobca už má za sebou prvý úspešný pokus, v ktorom skombinoval veľký snímač s malým telom. Nikon tento rok začal predávať rovno dva modely, lacnejší Z6 a drahší Z7. Podobne ako Panasonic, aj Nikon ponúka rozdielne rozlíšenie, presnejšie 24 alebo 46 megapixelov. Aj pri tom lacnejšom si pripravte väčší balík peňazí, keďže len samotné telo stojí 1800 eur. Dodatočný adaptér a slušný základný objektív zvýši cenu na skoro 2400 eur. Funkčne patrí Nikon Z6 k prémiovým modelom, veď dokáže komunikovať bezdrôtovo (Wi-Fi, Bluetooth a NFC), má dotykový displej s vysokým rozlíšením a špičkový OLED hľadáčik s rozlíšením 3,7 milióna bodov. Nechýba mu odolnosť voči vode a prachu, má pevné telo, päť-osovú stabilizáciu a aj so základným objektívom spravíte vynikajúce fotografie a pri skutočne zlých svetelných podmienkach. + špičkový OLED hľadáčik, kvalita fotografií, konštrukcia, 4K video- zatiaľ obmedzená ponuka objektívovCena: 1799 eur za telo Séria plnoformátových fotoaparátov Alpha 7 sa Sony vydarila, veď čoskoro bude úspešne na trhu už šesť rokov a stále si môžete kúpiť úplne prvý model. Základná Alpha 7 pritom vôbec nie je zlý fotoaparát, práve naopak. Vďaka relatívne nízkej cene a dostupným objektívom je veľmi dobrým riešením pre náročnejšieho fotografa amatéra, ktorý chce kombinovať veľký snímač s čo najmenším telom. Fotoaparát má množstvo softvérových pomôcok na fotografovanie, použiteľné Wi-Fi, NFC a nabíjať ho môžete aj svojou nabíjačkou od smartfónu. Tú ale budete využívať častejšie, ako by ste chceli, keďže na jedno nabitie zvládne len približne tristo fotografií. Ich kvalita je vynikajúca, hlavne ak fotíte do surového RAW formátu. Sony si za tento model pýta necelých 800 eur, v ponuke má aj viacero novších, lepšie vybavených a samozrejme aj výrazne drahších modelov série Alpha 7. Určite sa vyvarujte základnému balíčku tela a objektívu FE 28-70. Je síce cenovo zaujímavý, no možnosti snímača sa s ním zďaleka neprejavia. Nájsť skutočne dobrý objektív nie je problém, pripravte sa však na dosť vysoké ceny. + cena, kvalita fotografií, rozmery- len Full HD video, rýchlosťCena: 799 eur za telo Trh fotoaparátov s výmennými objektívmi je aj napriek celkovo klesajúcemu záujmu stále zaujímavý, keďže výrobcovia zo strachu pred nezáujmom zákazníkov začali počúvať ich požiadavky. Časy slabých modelov sú dávno preč, dnes aj ten cenovo dostupný model zvládne to, čo pred rokmi poriadna zrkadlovka. EOS M50 nie je úplne nový, ale ani drahý, jeho telo stojí približne 500 eur a v obchodoch sú v ponuke rôzne výhodné balíčky s objektívmi. Aj so základným a s portrétovým objektívom je cena vyššia len o niečo viac než dve stovky, čo na začiatok určite stačí. Veľkou výhodou tohto fotoaparátu sú malé rozmery a hmotnosť pod 400 gramov, takže pokojne môže byť vaším spoločníkom pri akejkoľvek situácii. Rozmerovo veľký APS-C snímač dobre zvláda aj nočnú fotografiu, stíha 10 snímok za sekundu a video zaznamená aj v 4K rozlíšení. Má veľký výklopný displej, komunikuje bezdrôtovo vďaka technológiám Wi-Fi a Bluetooth a pre náročnejšiu úpravu v počítači ukladá fotografie aj do 14-bitového RAW CR3 formátu. + kvalita fotografií, 4K video, rozumná cena, dizajn- priemerná výdrž batérieCena: od 519 eur za telo Pravdepodobne neexistuje známejšia séria kompaktných fotoaparátov ako Sony RX100. Úplne prvý model sme v rukách držali pred siedmimi rokmi a stále je dostupný v obchodoch. Nie je to spôsobené lenivosťou či obrovskými skladovými zásobami výrobcu, ale neustálym záujmom zákazníkov. RX100 je totiž stelesnením toho, čo si predstavujeme pod pojmom kvalitný kompaktný fotoaparát do vrecka. Je totiž pekný, skutočne malý, šikovný a s veľmi dobrou kvalitou fotografií aj videa. Objektív si pri ňom nevymeníte, čo však nie je žiadny problém. Jeho parametre sú totiž vynikajúce, či už po stránke svetelnosti, alebo priblíženia. V najnovšej generácii sa ohniskový rozsah dostal na slušných 24 – 200 mm, pričom súvislé fotenie zvláda rýchlosťou až 24 snímok za sekundu. Za model úplne prvej generácie zaplatíte približne 300 eur, ten najnovší stojí okolo 1200 eur. Sú to dizajnovo podobné, no funkčne a kvalitou fotografií výrazne odlišné modely. Chybu však nespravíte ani s tým najlacnejším. + kompaktné rozmery, možnosti, kvalita fotografií- pri novších modeloch cenaCena: od 300 do 1199 eur


KOMENTÁR TOMÁŠA PROKOPČÁKASlovensko. Kde školstvo znamenajú lyžiarske a štadióny

Výzvou pre slovenské školstvo by mala byť príprava na robotizáciu a kybernetizáciu priemyslu či chystanie sa na zdieľané ekonomiky.

Ak chcete spoznať nejakú krajinu, pozrite sa na jej školstvo. A ak chcete poriadne spoznať rozhodovanie v nejakej krajine, pozrite sa, ako v školstve míňa peniaze. Táto dvojica banálnych konštatovaní vám musí napadnúť ako prvá, keď sa pozriete na najnovšieho „víťaza rozpočtu“. Bohužiaľ, nie sú to posledné konštatovania. Na mentálnej mape sveta, kde sú výdavky štátu i budúcnosť krajiny pretekmi medzi víťazmi a porazenými, neprekvapia nejaké nedotiahnuté biele miesta. Neprekvapia ani nezmyselné marketingové pseudovety náhodných dejinných fluktuácií, ktoré si pomýlili službu ľuďom so službou sebe. No prekvapí, že si niekto nedokáže spraviť ani jednoduché myšlienkové cvičenie a predstaviť si Slovensko v roku 2035. Dôvodom rozvratu dnešného usporiadania sveta je, že kritická masa voličov prestáva rozumieť, čo sa (aj technologicky) okolo nej deje. Prestáva cítiť, že sa s ľuďmi ráta a že v tomto novom (znovu aj technologicky) svete je ešte stále ich miesto. Občania prestávajú veriť, že by sa ten pád mohol zastaviť a že by sa ešte mohli niekedy mať lepšie. A aká je naša odpoveď na krízu vzdelanosti? Lyžiarske zájazdy. Každý z nás má nejakú, ehm, zábavnú príhodu z variácie na školu v prírode. No ak je najväčším novým (aktualizačným) prínosom – a víziou – pre budúcnosť detí v tejto krajine podpora lyžiarskych a športu, pripraviť by sme sa mali na to najhoršie. Ak to, navyše doplníte, o blúznenie o odbornom školstve, sme v dobrej... problémoch. Nie je pritom žiadnym veľkým tajomstvom, že opakujúcu sa prácu bez pridanej hodnoty (čítaj: trebárs automobilový priemysel) nielenže pravdepodobne časť z firiem presunie do miest s nižšou cenou práce (to sme boli kedysi my), no určite ju budú vykonávať stroje alebo sa stane zdieľaným statkom na čiastočný úväzok. Vrátane všetkého toho „odborného“ a „remesla“. Každý, kto prečítal aspoň dva časopisy v angličtine za rok a už kdesi započul o štvrtej priemyselnej revolúcii, by preto za výzvu pre slovenské školstvo považoval prípravu na robotizáciu a kybernetizáciu priemyslu či chystanie sa na zdieľané ekonomiky. Namiesto toho sa však dozvie čosi o Národnom futbalovom štadióne. Ale, to viete, ak chcete spoznať nejakú krajinu, pozrite sa na budúcnosť jej školstva. Tento text ste mohli čítať vďaka tomu, že platíte za obsah. Vážime si to.


Opozícia chce napadnúť zákon o počte členov strán na Ústavnom súde

Strany SaS, OĽaNO a Sme rodina tvrdia, že takýto zákon je zbytočný a možno aj protiústavný.

BRATISLAVA. Zákon určujúci limity na počet členov politických strán, ktorý pripravuje SNS, môže skončiť na Ústavnom súde (ÚS). Poslať ho tam plánujú opozičné strany SaS, OĽaNO-NOVA a Sme rodina, podľa ktorých je takýto zákon zbytočný a naznačujú jeho možnú protiústavnosť. SaS považuje zákon za nezmyselný a tvrdí, že Danko by sa mal radšej starať o to, ako žijú občania na Slovensku. "Strana Sloboda a Solidarita sa vie zariadiť, máme najrozvinutejšie regionálne štruktúry zo všetkých opozičných strán a 6000 Priateľov slobody, ale našu energiu by sme radšej využívali na prípravu reforiem pre lepšie Slovensko. Ak zákon prejde, napadneme ho na Ústavnom súde," uviedla hovorkyňa SaS Katarína Svrčeková. Proti zákonu je aj OĽaNO-NOVA. "Napadneme ho na Ústavnom súde. Andrej Danko sa nevie vysporiadať s opozíciou demokratickou cestou, tak skúša tie nedemokratické a protiústavné," poznamenal poslanec za hnutie OĽaNO-NOVA Jozef Viskupič. Šéf hnutia Sme rodina Boris Kollár tiež v princípe nesúhlasí s určovaním limitov na počet členov. Podľa neho stranu legitimizuje to, že ju zaregistruje ministerstvo vnútra po splnení podmienok vrátane vyzbierania aspoň 10.000 podpisov. "A tiež ľudia hlasmi vo voľbách," doplnil s tým, že k samotnému návrhu sa zatiaľ podrobnejšie vyjadriť nevie, keďže ho ešte nevidel. SNS pripravuje novelu zákona o politických stranách, ktorá má určiť limity na počet členov v stranách. Od počtu členov a od vybudovania okresných štruktúr by malo závisieť, či bude strana celoštátna alebo len regionálna. Zákon by mal riešiť aj to, aby predstavitelia strany, ktorá bola raz zrušená, nemohli pod inou značkou kandidovať opäť. Návrh ešte SNS nepredstavila, mala by tak urobiť na jeseň. Prísnejšie podmienky pre politické strany avizoval šéf SNS a Národnej rady Andrej Danko pred pár mesiacmi. Spomínal návrh, že by strany kandidujúce v parlamentných voľbách mali mať minimálne 500 členov. Politická strana podľa neho nemôže byť eseročka jedného človeka, ktorý si v nej môže robiť, čo chce. Danko v tejto súvislosti pravidelne poukazuje na OĽaNO-NOVA s tým, že má štyroch členov, z ktorých dvaja sú rodinní príslušníci. Za problém neraz označil aj možnosť vzniku strany premenovaním inej už existujúcej. Práve tak vzniklo v roku 2015 hnutie Sme rodina.


Chovanec v ústave zneužil chovanca. Dostal podmienku

Sexuálnym zneužívaním môžu byť aj esemesky. Odhalených prípadov sú stovky, no súdy dávajú páchateľom iba podmienečné tresty.

BRATISLAVA. Kauza resocializačného centra Čistý deň v Galante rozvírila debatu o sexuálnom zneužívaní detí a primeranosti trestov zaň. Slovenské súdy riešia ročne stovky prípadov sexuálneho zneužívania detí, páchatelia väčšinou vyviaznu s podmienečným trestom. Len v tomto roku súdy evidujú už 145 rozhodnutí týkajúcich sa sexuálneho zneužívania detí či mladistvých. Skutku sa dopúšťa ten, kto vykoná súlož s osobou mladšou ako pätnásť rokov alebo ju iným spôsobom sexuálne zneužije. Hrozí zaň väzenie od troch do desať rokov.  Okresný súd v Bratislave riešil v júni prípad zneužitia chovanca v liečebno-výchovnom sanatóriu v Senci. Zamerané je na pomoc chlapcom a mladistvým s poruchami správania. V máji 2012 tam 16-ročný chovanec zneužil 13-ročného. Nútil ho, aby sa ho dotýkal na intímnych miestach. "Ten chovanec, čo to urobil, bol u nás šestnásť dní. Stalo sa to večer. Okamžite sme to riešili. Prepustili sme ho a podali sme trestné oznámenie," hovorí zriaďovateľ centra Andrej Argaláš. Súd chovancovi po štyroch rokoch vymeral trest jeden rok podmienečne. Prípady sexuálneho zneužívania detí súdy často riešia dohodou o vine a treste. Ide o zrýchlené konanie, v ktorom páchateľ môže dosiahnuť mimoriadne zníženie trestu, ak sa k činu prizná a oľutuje ho. Podobne sa v tomto roku skončili desiatky prípadov. Ministerstvo spravodlivosti v stredu neodpovedalo, či podmniečné tresty v zrýchlenom konaní považuje pri sexuálnom zneužívaní za primerané. V lete minulého roka na lúke pri Obecnom úrade v Jarovniciach zviedla mladistvá žena na pohlavný styk maloletého chlapca. Otehotnela a v júni tohto roka porodila dcéru. Súd v Prešove jej v auguste uložil ročný trest s podmienečným odkladom. Viac takýchto prípadov súdy riešia v opačnom garde. Odhalia ich zväčša po tom, ako dievča otehotnie. Podmienku v septembri vymeral súd v Prešove páchateľovi za opakované zneužitie žiačky základnej školy. V marci gynekológ zistil, že dievča je v 16. týždni gravidity. Analýza rozsudkov tiež ukázala, že v podobných prípadoch niekedy súdy rozhodujú odlišne. Výška trestu je totiž vždy na uvážení sudcu, ktorý berie do úvahy rôzne okolnosti. Príkladom je iný muž, ktorý mal doma sex s maloletou a tá otehotnela. Súd v Rožňave ho poslal v auguste do väzenia. Dostal tri roky a osem mesiacov. Iba s podmienkou, naopak, vyviazol v júli páchateľ, ktorý sa na verejnom mieste dvakrát neúspešne pokúsil zneužiť len 12-ročné dievča. V januári v popoludňajších hodinách v obci Čierny Balog ho zatiahol za zastávku autobusu. Nepodmienečný trest 16 mesiacov určil v júni súd v Trnave mužovi, ktorý zaslal maloletej dievčine niekoľko SMS správ so sexuálnymi návrhmi. Sudca bol prísnejší preto, že páchateľ už bol predtým trestaný za marenie výkonu úradného rozhodnutia. Kuriózny prípad sa stal pred rokom v Martine. Počas bieleho dňa si tam neďaleko miestneho amfiteátra maloleté dievča stiahlo nohavice, prehlo sa a opýtalo sa chlapca, či si nechce zasexovať. On najskôr súhlasil. Ešte predtým, ako k niečomu došlo, si to však rozmyslel. "Od konania upustil, lebo sa mu nepáčila," píše sa v súdnom rozhodnutí. Mladíkovi súd aj tak uložil podmienečný trest na jeden rok. Naopak, jednu z najzávažnejších káuz rozhodoval v marci súd v Leviciach. Obvinený muž doma tajne zneužíval svoje dve netere. Vyhrážal sa im, že ak to prezradia, zabije ich otca. Keď sa to matka detí, jeho sestra, dozvedala a išla za ním, brutálne ju napadol. S nožom v ruke sa jej vyhrážal smrťou. Dostal sedem rokov. Minulý týždeň súd v Starej Ľubovni potrestal muža, ktorý zneužíval ani nie 12-ročnú sestru. Všetko si nahrával na mobil a potom bezplatne rozposielal cez sociálnu sieť. Dostal sedem rokov. V roku 2015 súdy o sexuálnom zneužívaní rozhodovali v 218 prípadoch. V roku 2014 ich bolo 277. Podobne to bolo aj v ďalších rokoch. Medzi najznámejšie prípady patrí kauza bývalej učiteľky, ktorá dlhodobo zneužívala žiaka základnej školy v Koškovciach pri Humennom. Vlani jej súd vymeral nepodmienečný trest štyri roky. V máji tohto roka odvolací súd tres zmiernil na tri roky podmienečne. Rovnaký trest dostal v januári 2015 za neužívanie dievčat bývalý farár z obce Nevidzany pri Zlatých Moravciach. Aj jeho prípad vyvolal polemiku o príliš miernych trestoch za sexuálne zneužívanie detí. Tento text ste mohli čítať vďaka tomu, že platíte za obsah. Vážime si to.


Slovensko opäť kleslo v rebríčku konkurencieschopnsti talentov

Prvé miesto v rebríčku konkurencieschopnsti talentov obhájili Švajčiari.

BRATISLAVA. V medzinárodnom rebríčku krajín podľa schopnosti zužitkovať talenty sa Slovensko umiestnilo na 40. priečke zo 119 hodnotených štátov. V roku 2016 bolo na 27. a vlani na 37. pozícii. Vyplýva to z každoročného prieskumu Globálny index konkurencieschopnosti talentov. "Prednosťou Slovenska sú relatívne dobré výsledky v oblasti profesijných a technických zručností," interpretuje výsledky v jednotlivých zložkách indexu personálna spoločnosť Adecco. "Slabšou stránkou je schopnosť lákať a motivovať talenty, umožniť ich rast," dodáva. Slovensko by sa podľa Adecco malo zlepšiť aj v tolerancii voči menšinám a migrantom. Prvé miesto v rebríčku konkurencieschopnsti talentov obhájili Švajčiari, za ktorými sa umiestnil Singapur. Tretie miesto patrí Spojeným štátom americkým. Celkovo v prvej dvadsaťpäťke figuruje 16 európskych krajín. Zo susedných štátov Slovensko predbehlo Rakúsko (18.), Česko (25.) aj Poľsko (39.). Slovensko sa však umiestnilo lepšie než viaceré krajiny s porovnateľnou veľkosťou či ekonomickou výkonnosťou - napríklad Maďarsko, Grécko alebo Chorvátsko. V rebríčku sa okrem štátov hodnotia aj jednotlivé mestá. Medzi nimi je na prvom mieste Zürich, po ňom nasledujú škandinávske metropoly Štokholm, Oslo, Kodaň a Helsinki. Praha sa skončila 28. a Bratislava sa umiestnila na 45. priečke.


Slovenskí florbalisti uspeli hneď v úvode, na majstrovstvách sveta zdolali Poliakov

O šesť gólov slovenského tímu sa postaralo päť rôznych strelcov.

RIGA. Slovenskí florbalisti úspešne vstúpili do svetového šampionátu v Rige, keď v úvodnom dueli v C-skupine zdolali Poľsko 6:4. Zverenci trénera Petra Koutného sa v nedeľňajšom zápase poriadne natrápili, keď premárnili trojgólový náskok, o víťazstve rozhodli až v závere vďaka dvom gólom Martina Kuboviča. Slováci tak v piatom vzájomnom stretnutí s Poliakmi vybojovali štvrtú výhru. V ďalšom stretnutí na majstrovstvách sveta sa stretnú v pondelok o 12.00 SEČ s Austráliou, účinkovanie v základnej skupine zakončia utorkovým súbojom s Dánskom (10.15). Do play off postúpia z C-skupiny dva najlepšie tímy. Petr Koutný (tréner SR, zdroj: RTVS): "Bol to strašne ťažký zápas. Tréner Poliakov Ján Holovka pripravil svoj tím veľmi dobre. Naši chlapci boli v prvej tretine lepší, aj druhú začali dobre, no potom prišla jedna malá chyba a prejavila sa ich psychika. Napokon sa chalani dali dokopy a vybojovali veľmi dôležité víťazstvo. Hráči striedali slabšie okamihy so silnejšími, ale v pravom momente sa vzchopili. Bol to vyrovnaný zápas so šťastnejším koncom pre nás." Martin Kubovič (útočník SR, strelec dvoch gólov, zdroj: SZFB): "Na to, že sme hrali svoj prvý zápas na šampionáte, to nebolo zlé. Náskok troch gólov nás možno trochu uspal a do druhej tretiny sme nastúpili vo vlažnejšom tempe. Poliaci nemali veľa príležitostí, no využili, čo sa dalo, a dotiahli sa na nás. Trochu sme sa obávali o výsledok, ale zvládli sme to." Juraj Matejka (útočník SR, strelec jedného gólu, zdroj: SZFB): "Úvodné zápasy bývajú vždy náročné. Často býva na hokejkách nervozita a zodpovednosť. Prvá tretina bola z našej strany dobrá, no počas druhej sme ich dosť pustili do hry, čo sa nám nemôže v budúcnosti stávať. Koniec súboja sme si zasa odšéfovali my." Dominik Turek (brankár SR, zdroj: SZFB): "Bol to veľmi vyrovnaný zápas so skvelým začiatkom z našej strany. Viedli sme už 3:0, prišla však hluchá päťminútovka, ktorá nás takmer stála víťazstvo. Napokon sme to ukočírovali do víťazného konca." Poľsko - SLOVENSKO 4:6 (0:2, 2:1, 2:3) Góly: 36. Antoniak (Sienko), 37. Kozubal (Korpan), 44. Antoniak (Hamrol), 60. Chlebda (Antoniak) - 14. Kročko (Gál), 17. Grlický, 25. Matejka (tr. strieľanie), 48. Kubovič, 59. Kubovič, 60. Řezanina (Dudovič). Rozhodovali: Kumerdanks, Kristapsons (obaja Lot.), vylúčení: 1:2, presilovky a oslabenia: 0:0, 1007 divákov. Zostava SR: Turek - Komačka, Szabo, Síkorjak, Kročko, Šefčík, Koščo, Bulko - Kubovič, Matejka, Heleš - Dudovič, Řezanina, Gál - Ujhelyi, Grlický, Čonka-Skyba - Joščák, Nehila


Bezplatná verejná doprava v kraji môže priniesť aj problémy

Martin Fundárek tvrdí, že čo je zadarmo, prináša niekoľko problémov.

BRATISLAVA. Čokoľvek, čo je zadarmo, prináša niekoľko problémov. Martin Fundárek z občianskeho združenia (OZ) Lepšia doprava to povedal pre TASR v reakcii na zverejnenú myšlienku bratislavského župana (BSK) Pavla Freša zaviesť v kraji bezplatnú mestskú a prímestskú dopravu. Fundárek nespochybňuje, že zavedenie bezplatnej dopravy má potenciál zvýšiť záujem o verejnú dopravu. "Ak však poskytovateľ nedisponuje potrebnou kapacitou i zálohou vozidiel a personálu, ktorú si posilnenie dopravy vyžaduje, spoje sa preplňujú a vznikne naopak skupina cestujúcich, ktorí sa rozhodnú z verejnej dopravy odísť, pretože sa odmietajú v preplnených spojoch tlačiť," upozornil Fundárek. Ďalší možný nežiaduci jav vidí v tom, že verejnosť začne používať verejnú hromadnú dopravu i na cesty, ktoré predtým vykonávali peši. Odborníkov kritický pohľad na celú myšlienku však vychádza najmä z ekonomického kontextu celého projektu a finančného dosahu, s ktorým je potrebné rátať. Spochybňuje pritom odhad iniciátora myšlienky, že zvýšené náklady pokryjú zvýšené príjmy z podielových daní. "Tie môžu refundovať tri štvrtiny nákladov, ktoré bude predstavovať výpadok tržieb. Okrem tohto deficitu však náklady zvýši aj nárast výkonov," zdôraznil Fundárek. Argumentuje aj príkladom zo zahraničia. "V sedemdesiattisícovom belgickom meste Hasselt narástli náklady na MHD za desať rokov po zavedení bezplatného cestovania o 250 percent! Napokon po 16 rokoch toto mesto cestovanie zadarmo zrušilo," priblížil. Do úvahy je navyše potrebné podľa Fundáreka vziať aj nutné rozšírenie vozového parku i personálneho zabezpečenia, ktoré už v súčasnosti nie je dostatočné. Ak sa podľa neho má uvažovať o zvýšení atraktivity verejnej dopravy, cestou je skôr znižovanie cestovného. Poukázal pritom na fakt, že ročný lístok je v Bratislave výrazne drahší ako napríklad v Prahe. "Praha navyše spoplatňuje parkovanie, takže pomer nákladov na využívanie áut a verejnej hromadnej dopravy je tam výrazne iný než v Bratislave," upozornil Fundárek. Dopravný analytik Jozef Drahovský pre TASR upozornil, že nič nemôže byť zadarmo, vždy to niekto musí platiť. V Bratislavskom kraji je podľa neho treba začať rieši statickú dopravu, rovnako aj hlavné i záložné trasy cez Bratislavu. "Momentálne v Bratislave i okolí je intenzívna výstavba. Pribúda tu desaťtisíce nových domácností, ale cestná, električková či trolejbusová sieť sa adekvátne k tomuto nárastu nerozrastá," uviedol. V budúcnosti to môže podľa neho viesť k ešte väčším dopravným zápcham ako v súčasnosti. "Je to 20 rokov zanedbaného plánovania a výstavby," podotkol analytik. Pavol Frešo, súčasný predseda BSK, v stredu 2. augusta prostredníctvom videa na sociálnej sieti potvrdil zámer uchádzať sa o tretí mandát šéfa VÚC v rade. Myšlienkou, s ktorou sa bude uchádzať o znovuzvolenie, je možnosť zavedenia bezplatnej verejnej dopravy v Bratislavskom kraji. Frešo je presvedčený, že myšlienka môže byť zrealizovaná, ak sa na trvalý pobyt prihlásia tí, ktorí v Bratislave a Bratislavskom kraji síce žijú, no nie sú tu prihlásení ako rezidenti. Následné zvýšenie príjmu z podielových daní by podľa Freša sanovalo zvýšené náklady na bezplatnú dopravu. K myšlienke ho vedie i príklad hlavného mesta Estónska, kde takýto model zaviedli.


Intenzívne lejaky a búrky. Koniec pracovného týždňa má byť daždivý

Na Slovensku by malo výdatnejšie zapršať.

BRATISLAVA. Na Slovensku by malo v piatok 16. júna výdatnejšie pršať. Slovenský hydrometeorologický ústav (SHMÚ) vydal výstrahu prvého stupňa pred búrkami. Tá platí pre celé územie Slovenska od rána do 22.00 hodiny. SHMÚ o tom informuje na svojej webovej stránke. Miestami sa podľa meteorológov očakávajú krátkodobé intenzívne lejaky alebo búrky s krúpami, s úhrnom zrážok 20 až 40 milimetrov. Vietor by mal v nárazoch dosiahnuť rýchlosť 65 až 85 kilometrov za hodinu. "Intenzita sprievodných javov je v danej ročnej dobe a oblasti bežná, ale môže spôsobiť škody menšieho rozsahu a potenciálne nebezpečenstvo pre ľudské aktivity," uvádza SHMÚ.


Zástupkyňa Nemecka vo Výkonnej rade ECB odstupuje zo svojho postu

Lautenschlägerová spochybnila nutnosť stimulačných opatrení.

FRANKFURT. Členka Výkonnej rady Európskej centrálnej banky (ECB) Sabine Lautenschlägerová odstupuje zo svojej funkcie po tom, ako verejne spochybnila nutnosť stimulačných opatrení. Rezignácia predstaviteľky Nemecka vo Výkonnej rade ECB prichádza v čase, keď je v krajine kritizovaný program stimulov, o ktorom sa v banke rozhodlo pod vedením Maria Draghiho. ECB vo vyhlásení uviedla, že Lautenschlägerová zo svojho postu odchádza koncom tohto mesiaca, čiže viac ako dva roky pred vypršaním jej osemročného funkčného obdobia. Dôvod odchodu vo vyhlásení neuviedli. Lautenschlägerová však pred zasadaním ECB 12. septembra spochybňovala nutnosť nákupov dlhopisov. Tvrdila, že takáto mimoriadna podpora by sa mala ponechať v rezerve na prípadné závažnejšie obdobie. Draghi však tvrdí, že rekordne nízke úroky a nákupy dlhopisov pomohli vytvoriť 11 mil. nových pracovných miest. V roku 2011 zo svojich postov v ECB odstúpili dvaja nemeckí predstavitelia Axel Weber a Jürgen Stark pre nesúhlas s politikou stimulov. Lautenschlägerovú v ECB takmer určite nahradí zástupca Nemecka vzhľadom na neformálne pravidlo, že krajina vždy má jedno kreslo v šesťčlennej Výkonnej rade banky.


Čajkovič bude lídrom Slovenska. Začínajú sa MS v hokeji do 18 rokov

Prvý zápas odohrajú Slováci proti Rusom.

BRATISLAVA. Slovenskú hokejovú reprezentáciu do 18 rokov čaká už od štvrtka 18. apríla vrchol sezóny v podobe majstrovstiev sveta vo Švédsku. Zverenci trénera Viliama Čacha v základnej B-skupine v Örnsköldsviku nastúpia postupne proti rovesníkom z Ruska, USA, Švédska a Lotyšska. Súboje A-skupiny (Česko, Bielorusko, Kanada, Fínsko a Švajčiarsko) sú na programe v meste Umea. Súboje o konečné umiestnenie sú na programe od 25. apríla, turnaj vyvrcholí v nedeľu 28. apríla v Örnsköldsvik. Hlavný kouč tímu SR berie do Švédska dovedna 25 hráčov - troch brankárov, deviatich obrancov a trinástich útočníkov. Len deviati hokejisti pôsobili v sezóne 2018/2019 na klubovej úrovni na Slovensku, ostatní hrali v zahraničí - USA, Fínsku, Česku, Švédsku, Kanade a Rakúsku. V ostatných dňoch mladí Slováci absolvovali dve prípravné stretnutia vo Fínsku - úradujúcim svetovým šampiónom v tejto kategórii Fínom podľahli hladko 0:5, Švajčiarov v generálke na turnaj zdolali 6:4. "Pred odchodom na MS sme chceli zvíťaziť, aby sme sa dobre naladili," zhodnotil obranca Samuel Kňažko z fínskeho TPS Turku. "Počas prípravy sme sa postupne zohrávali a to by sme mali zúročiť na šampionáte," zhodnotil útočník Lukáš Škvarek pôsobiaci v americkom Springfielde. Na predchádzajúcom šampionáte v Rusku obsadili slovenskí mladíci 7. miesto, keď vo štvrťfinále prehrali so Švédmi. Samuel Hlavaj, Šimon Latkóczy, Patrik Kozel Michal Beňo, František Gajdoš, Andrej Golian, Matúš Hlaváč, Matej Ilenčík, Samuel Kňažko, Matúš Lukáš Lavička, Dávid Mudrák, Oliver Turan Maxim Čajkovič, Juraj Eliaš, Jozef Haščák, Martin Chromiak, Simon Jellúš, Samuel Krajč, Alex František Kupka, Ján Lašák, Michal Mrázik, Dominik Sojka, Lukáš Škvarek, Artur Turanský, Adrián Valigura Imrich Antal (manažér), Viliam Čacho (tréner), Richard Kapuš, Róbert Rehák (asistenti trénera), Rastislav Staňa (tréner brankárov), Matej Thomka (kondičný tréner), Stanislav Beli (lekár), Miroslav Harvančík, Michal Hrtús (maséri), Jakub Homoľa (média)


Pompeo pricestoval do Indie, rokoval s premiérom Módím

USA a India sa navzájom označujú za strategických partnerov aj napriek clám.

NAÍ DILLÍ. Americký minister zahraničných vecí Mike Pompeo odštartoval oficiálnu návštevu Indie. V hlavnom meste sa s ním v stredu ráno stretol premiér Naréndra Módí. Neskôr bude diskutovať aj s tamojším rezortným kolegom. Pompeo pricestoval do Naí Dillí v utorok večer po tom, ako navštívil Saudskú Arábiu, Spojené arabské emiráty a Afganistan. Počas tejto cesty chce vytvoriť globálnu koalíciu bojujúcu proti Iránu. USA a India sa navzájom označujú za strategických partnerov aj napriek clám, ktoré uvalili na niektoré tovary.


Talian sa takmer po troch rokoch vrátil zo zajatia v Sýrii

RÍM. Taliana, ktorý strávil takmer tri roky v zajatí extrémistickej skupiny v Sýrii, prepustili a vrátil sa do vlasti. Informovala o tom v stredu večer talianska ministerka obrany Elisabetta Trentaová, píše agentúra AP. Alessandro Sandrini priletel podľa šéfky obrany na medzinárodné letisko Ciampino v Ríme. Pri tejto príležitosti sa poďakoval talianskym tajným službám za úlohu, ktorú zohrali pri jeho prepustení. Bližšie okolnosti Sandriniho prepustenia nie sú známe. Sandrini (32) sa stratil v októbri 2016 počas pobytu v Turecku. Muž bol viac než rok nezvestný. V júli 2018 zverejnili únoscovia video. Sandrini je na ňom oblečený v oranžovom zajateckom odeve - strážený dvoma maskovanými mužmi s automatickými puškami - a prosí Taliansko, aby ho pomohlo čo najrýchlejšie, ako to len bude možné, prepustiť. Sandriniho prepustenie potvrdil v stredu aj taliansky premiér Giuseppe Conte. Regionálna vláda v severosýrskej provincii Idlib, krytá džihádistickým zoskupením Hajat Tahrír aš-Šám (HTS), bývalou sýrskou odnožou al-Káidy, uviedla, že Taliana uniesol nemenovaný "kriminálny gang, ktorý podniká únosy". "Okamžite sme sa obrátili na dotknuté strany, aby sme ho vrátili do vlasti," uviedol podľa agentúry AFP jeden z predstaviteľov miestnej samozvanej vlády záchrany. S únoscami sa spojili prostredníctvom informátorov a vyjednávali, až kým "zajatca "neprepustili". Sandrini na tlačovej konferencii v oblasti turecko-sýrskeho pohraničia povedal, že ho uniesli v tureckom meste Adana.


Líbya zadžala čln s 53 africkými migrantmi

KÁHIRA. Líbyjská pobrežná stráž zadržala v sobotu gumený čln, na ktorom sa plavilo 53 afrických migrantov smerujúcich do Európy. Informovala o tom agentúra AP. Podľa hovorcu pobrežnej stráže Ajúba Kassíma čln zastavili v blízkosti západolíbyjského mesta Sabráta, ktoré leží asi 70 kilometrov od metropoly Tripolis. Medzi zadržanými migrantmi je aj desať žien a jedno dieťa. Podľa Kassíma poskytli všetkým zaisteným humanitárnu a zdravotnícku pomoc a potom ich previezli do utečeneckého tábora v meste Záwíja. Západná časť Líbye a najmä prístav Sabráta sa považuje za hlavný východiskový bod pre prevažne afrických migrantov, ktorí sa na vratkých člnoch vydávajú na nebezpečnú cestu do Európy. Líbyjské úrady s finančnou podporou krajín EÚ v posledných rokoch zintenzívnili snahy o obmedzenie prúdu migrantov smerujúcich do Európy. Tieto financie idú najmä do posilnenia líbyjskej pobrežnej stráže, zabezpečenia južnej hranice Líbye a zlepšenia zlých podmienok migrantov v záchytných strediskách v krajine. Toto úsilie však komplikuje politický a bezpečnostný chaos, v ktorom sa Líbya nachádza od pádu dlhoročného vodcu Muammara Kaddáfího v roku 2011.


Rada prokurátorov vyzýva Trnku na prerušenie funkcie

Ak Trnka požiada o prerušenie, Čižnár rozhodne bezodkladne.

BRATISLAVA. Rada prokurátorov je hlboko znepokojená a pobúrená medializovanými informáciami týkajúcimi sa vzťahu bývalého generálneho prokurátora Dobroslava Trnku s obvineným Marianom Kočnerom. Uvádza sa to v stanovisku, ktoré TASR poskytol predseda Rady prokurátorov Slovenskej republiky Juraj Purgat. "Rada prokurátorov Slovenskej republiky považuje tieto informácie za natoľko závažné, že minimálne do ich vyšetrenia orgánmi činnými v trestnom konaní neumožňujú bývalému generálnemu prokurátorovi Slovenskej republiky pokračovať vo výkone funkcie prokurátora. Zverejnené informácie nielen vrhajú zlé svetlo na ostatných prokurátorov, ale predovšetkým podkopávajú dôveru verejnosti v právny štát a princípy jeho fungovania," uvádza sa v stanovisku. V ňom sa ďalej píše, že Rada prokurátorov si ctí princíp prezumpcie neviny a vyzýva Trnku, aby do vyšetrenia týchto mimoriadne závažných podozrení požiadal generálneho prokurátora o prerušenie výkonu funkcie prokurátora. V prípade je vedené trestné stíhanie len vo veci a toto štádium prípravného konania neumožňuje generálnemu prokurátorovi Jaromírovi Čižnárovi pozastaviť výkon funkcie ktorémukoľvek prokurátorovi, odkázala v pondelok generálna prokuratúra. Podotkla však, že vyhoveli dosiaľ všetkým žiadostiam vyšetrovateľa o zbavenie mlčanlivosti Trnku. Ani disciplinárny postih, ako napríklad pokarhanie, zníženie platu či preloženie, nie je podľa generálnej prokuratúry voči Trnkovi možný, pretože už uplynula objektívna premlčacia lehota. "Vyjadrenie generálneho prokurátora Slovenskej republiky Jaromíra Čižnára ohľadom zotrvania D. T. vo funkcii prokurátora potvrdzuje aj stanovisko Rady prokurátorov Slovenskej republiky, z ktorého jednoznačne vyplýva, že vzhľadom na súčasný procesný stav vyšetrovania zotrvanie D. T. vo funkcii prokurátora záleží výlučne od jeho rozhodnutia. Ak sa D. T. rozhodne požiadať o prerušenie výkonu funkcie prokurátora, generálny prokurátor je pripravený bezodkladne rozhodnúť," zareagovala pre TASR hovorkyňa Generálnej prokuratúry Slovenskej republiky Andrea Predajňová. Nadácia Zastavme korupciu vyzvala v pondelok prokurátora Trnku, aby sa okamžite vzdal svojej funkcie. Zároveň žiadala, aby sa generálny prokurátor Jaromír Čižnár prestal skrývať. TASR o tom informoval Martin Suchý z Nadácie Zastavme korupciu. "Po zverejnení nahrávky medzi obžalovaným podnikateľom Marianom K. a Trnkom je nemysliteľné, aby tento človek sedel na Generálnej prokuratúre," uviedla riaditeľka Nadácie Zastavme korupciu Zuzana Petková. Zároveň nadácia vyzvala Čižnára, aby sa ďalej neskrýval a začal konať aj voči ostatným, ktorí čelia podozreniam, že spolupracovali s Marianom Kočnerom. "Prokuratúra je jeden z hlavných pilierov právneho štátu. Ak zlyháva ona, zlyháva štát," konštatovala Petková. Denník N informoval, že získal 70-minútovú nahrávku rozhovoru medzi Trnkom a Marianom Kočnerom. Zvukový záznam z leta 2014 si mal urobiť Kočner. Týkať sa má údajného Trnkovho pokusu o vydieranie spolumajiteľa Penty Jaroslava Haščáka nahrávkou jeho rozhovoru v konšpiračnom byte z kauzy Gorila. Podľa Denníka N mafián vyšetruje bývalého generálneho prokurátora, vrieska naňho vulgarizmy, vyhráža sa jemu aj jeho kumpánom fyzickou likvidáciou a tým, že jeho syn skončí.


Koruna na veži Dómu sv. Martina ukrýva tajomstvá

Do veže chrámu viac ráz udrel blesk a korunu zasiahli výstrely.

STARÉ MESTO. Legendy tvrdili, že koruna na Dóme sv. Martina je taká veľká, že sa na nej dokáže otočiť kôň s kočom alebo že jedna hrana vankúša, na ktorom je koruna na veži položená, je taká dlhá, ako stôl, za ktorým by sa usadilo a rozpažilo dvanásť chlapov. Dnes sa už vie, že išlo iba o povesti. Napriek tomu má koruna na veži korunovačného chrámu viacero tajomstiev. Model svätoštefanskej koruny na špici Dómu je najvýraznejším symbolom korunovačného chrámu. Z Bratislavy sa stalo korunovačné mesto po tom, čo osmanské vojská na hlavu porazili uhorskú armádu pri Moháči v roku 1526 a tlačili hlbšie na územie Uhorska, kde dobyli pôvodné korunovačné mesto – Stoličný Belehrad. V Katedrále sv. Martina sa odohralo od roku 1563 do roku 1830 osemnásť korunovácií. Svätoštefanskou korunou bolo korunovaných jedenásť panovníkov, vrátane Márie Terézie, a sedem kráľovských manželiek. Mária Terézia bola korunovaná v roku 1741. „Názov svätoštefanská je trochu zavádzajúci, pretože je už dávno známe, že prvého uhorského kráľa sv. Štefana touto korunou určite nekorunovali. Koruna, ktorú pod týmto názvom poznáme, bola poskladaná zo starších šperkov o viac ako dvesto rokov neskôr. Skladá sa z dvoch častí, dolnej gréckej a hornej latinskej,“ povedal Patrik Baxa počas prednášky o korune z veže katedrály, ktorú zorganizoval Bratislavský okrášľovací spolok. Baxa študuje na Fakulte architektúry Slovenskej technickej univerzity v Bratislave pamiatkovú obnovu a o históriu korunovačnej katedrály sa intenzívne zaujíma. Mnohí sa čudujú ako je to možné, že na vrchole veže kostola sa nachádza koruna a nie kríž, ako to zvyčajne býva. Podľa Baxu však nejde o nič nezvyčajné. „V čase Uhorska bolo vyobrazenie koruny záväzným symbolom a nachádzalo sa na všetkých verejných budovách, ktoré boli postavené z vôle panovníka alebo slúžili nejakému štátnemu účelu,“ povedal Baxa. Koruna sa nachádzala aj na iných sakrálnych stavbách. Koruna, ktorá sa na Dóme v súčasnosti nachádza, na ňom nie je odjakživa. Je až druhá v poradí, ktorá bola na špic veže nasadená. Prvú korunu slávnostne osadili 15. októbra1765 na počesť panovníčky Márie Terézie, ktorá v ten deň slávila meniny. Osadenie koruny bolo súčasťou prestavby veže Dómu po tom, čo do pôvodnej málo reprezentatívnej gotickej veže v máji 1760 udrel blesk. Koruna nahradila bývalý typický latinský kríž. Po prestavbe sa veža výrazne zmenila. Pôvodne slúžila ako bašta mestského opevnenia a z obranných dôvodov nemohla mať okná, ale len strieľne. Okná boli vybudované až počas barokovo-klasicistickej prestavby, keď už veža nemusela slúžiť obranným účelom. Zvýšenú vežu zakončili takzvanou helmicou s laternou. Tieto boli pokryté medeným plechom a čiastočne pozlátené. Na helmicu a model koruny bolo treba vyše šesť ton medi. Z nich takmer tri štvrtiny darovala Mária Terézia a dómska fara dokúpila zvyšok. Do koruny vtedy umiestnili aj medený tubus, v ktorom schovali pamätnú listinu, ktorá sa zachovala dodnes. Prvá koruna bola na veži až do roku 1833. Vtedy do strechy veže znovu udrel blesk a jej drevený krov začal horieť. Horiaca medená helmica spadla na zem a korunu sa už nepodarilo zachrániť. Pamätnú listinu však áno. Samotná murovaná veža ani zvony neboli požiarom našťastie poškodené. Veža však zostala provizórne zastrešená ďalších desať rokov. Jej rekonštrukcia sa začala až po tom, čo cisár Ferdinad prispel kostolu na opravu veže meďou. Počas rekonštrukcie dostala veža opäť nový výzor. Tentoraz neogotický, ktorý má viac-menej dodnes. Znamená to, že veža sa podobá na gotickú stavbu, no predošlá gotická veža vyzerala inak. Novú pozlátenú korunu z medeného plechu vyhotovili dvaja meďotepci. Karl Mayer vytvoril vlastnú korunu a Johann Gschnattl zhotovil vankúš, na ktorom je položená. Strapce na vankúši sú pripevnené, a aby sa nekývali vo vetre, vyplnili ich pieskom. „Cez celú korunu prechádza na výšku drevený trám, ktorý trčí zo špice veže. Na ňom je koruna nasadená,“ ozrejmil Baxa. Vankúš, na ktorom je koruna položená, meria od strapca k strapcu 135 centimetrov. Koruna aj s vankúšom je vysoká 156 centimetrov a váži 160 kilogramov. Koruna bola na vežu slávnostne osadená 15. novembra 1846, teda 16 rokov po tom, ako sa v katedrále konala posledná korunovácia. Aj do tejto koruny vložili medený tubus, do ktorého pridali pamätnú listinu a iné písomnosti. Odvtedy korunu dvakrát sňali. Prvýkrát sa tak stalo v roku 1905 počas rekonštrukcie veže. Koruna aj s vankúšom boli však tak dobre pozlátené, že po takmer 60 rokoch od zhotovenia ich bolo treba len vyleštiť. Do tubusu pridali listinu s podrobnejším popisom jednotlivých prác na veži a dobové noviny. Ďalšia rekonštrukcia veže spolu s opravou koruny sa uskutočnila na prelome 60. a 70. rokoch 20. storočia. Vtedy sa snažili upraviť priečelie Dómu tak, aby viac zodpovedalo gotickej architektúre. Korunu vtedy však z veže nesňali, pozlacovači vyliezli k nej a ošetrili ju priamo z lešenia postaveného okolo koruny. „Po vyše sto rokoch bola koruna znova pozlátená,“ uviedol Baxa. Na odstránenie zvyškov zlata bola však použitá kyselina, ktorá, ako sa neskôr zistilo, začala rozožierať medený plech, z ktorého sú koruna aj vankúš vyrobené. Keď sa zistilo rozsiahle poškodenie nosných trámov strechy veže a hrozilo jej zrútenie, urýchlene sa v máji roku 2010 pristúpilo k rekonštrukcii. Korunu aj s vankúšom z veže sňali a preskúmali. Našli na nej jeden priestrel a dva zástrely. Náboje v nej nenašli. „Otázka je, kedy tieto strely korunu poškodili. Buď to bolo počas ničenia symbolov monarchie po páde Rakúsko-Uhorska, v roku 1945 počas oslobodzovania mesta, alebo v roku 1968 keď prišli Rusi,“ uviedol Baxa. Poškodené časti koruny vytmelili a celá koruna s vankúšom dostala ochranný náter. Na záver ju znovu pozlátili. Reštaurátori vtedy sľúbili, že koruna nebude ich pomoc potrebovať minimálne 50 nasledujúcich rokov. Do tubusu boli umiestnené repliky dokumentov, ktoré sa v korune našli, nová pamätná listina, listina s technickými informáciami, ale aj USB kľúč, na ktorom sú tieto a ďalšie materiály nakopírované. Koruna sa na svoje pôvodné miesto vo výške 85 metrov vrátila 4. novembra 2010. „To, čo však v roku 1905 trvalo pol hodiny, trvalo o viac ako sto rokov neskôr päť a pol hodiny. Problémom bolo napríklad horolezecké lano použité na vytiahnutie koruny. To na rozdiel od lán používaných v minulosti, totiž výrazne pružilo. Nakoniec však všetko dobre dopadlo,“ dodal Baxa.


Juncker sa pokúsi zmierniť rozpory v Únii, tvrdí Šefčovič

Predseda Európskej komisie prednesie v stredu svoj každoročný prejav.

BRUSEL. Predseda Európskej komisie (EK) Jean-Claude Juncker vo svojom prejave o stave Únie zdôrazní potrebu lepšej spolupráce medzi členskými krajinami EÚ s cieľom zmiernenia vzájomných rozporov. Uviedol to v pondelok podpredseda EK pre energetickú úniu Maroš Šefčovič. Šéf exekutívy EÚ prednesie tradičný každoročný prejav o tom, čo Únia za rok dosiahla a aké sú jej ďalšie ciele, v stredu pred poslancami Európskeho parlamentu (EP) v Štrasburgu. Podľa Šefčoviča si eurokomisia a jej predseda dobre uvedomujú problémy, ktoré avizujú samotní občania, vrátane otázky dvojakej kvality potravín a produktov, smernice o vysielaných pracovníkoch či migračnej politiky. Cieľom je, aby sa všetky zložky tohto cyklu - identifikácia utečencov, rozhodnutie o práve na azyl, ale aj návratová politika realizovali oveľa rýchlejšie. Juncker sa podľa Šefčoviča zrejme nevyhne ani zmienke o súčasných sporoch, ktoré existujú medzi Bruselom a niektorými členskými štátmi ohľadom porušovania princípov právneho štátu. "Juncker zrejme pripomenie, aké je dôležité rešpektovať základné zmluvy a dodržiavať európske právo, ale nemyslím si, že pôjde do konkrétneho menovania nejakých krajín," uviedol Šefčovič. Pripomenul, že EK vedie intenzívnu komunikáciu s Varšavou v nádeji, že poľský prezident pozmeňujúcimi návrhmi zvráti tendenciu, ktorá vyvoláva obavy z okliešťovania nezávislosti justície. Takisto prebiehajú rokovania s Maďarskom, a to vo viacerých kontroverzných otázkach vrátane budúcnosti Stredoeurópskej univerzity v Budapešti. "Ešte pred letnou prestávkou, počas návštevy slovenského premiéra Roberta Fica v Bruseli, dosiahli dohodu o tom, aby Fico navrhol svojim partnerom vo Vyšehradskej štvorke neformálne rokovanie s Junckerom, bez predbežnej agendy, pred jedným zo summitov EÚ, kde by spoločne hľadali riešenia ako niektoré problémy prekonať a neprehlbovať delenie na východ-západ," pripomenul Šefčovič rokovania medzi Junckerom a Ficom z 27. júla. Jednou z najpozornejšie sledovaných tém Junckerovej správy o stave Únie bude otázka migrácie. Eurokomisia minulý týždeň pozitívne zhodnotila fakt, že výrazne - o 81 percent - klesol počet migrantov pokúšajúcich sa dostať do Európy cez centrálnu časť Stredozemného mora. Situácia v tejto oblasti sa podľa Komisie dostáva pod kontrolu aj vďaka lepšej komunikácii a spolupráci s líbyjskými úradmi a intenzívnym rokovaniam s krajinami severnej Afriky, ktoré sú zdrojom migrácie. "Cieľom je, aby sa všetky zložky tohto cyklu - identifikácia utečencov, rozhodnutie o práve na azyl, ale aj návratová politika realizovali oveľa rýchlejšie. Bude apel aj na potrebnú reformu Dublinského systému, kde migračná kríza poodhalila, že musí byť nastavený na novú realitu," povedal Šefčovič. Juncker sa podľa neho zrejme vyhne narážkam na trvalý mechanizmus prerozdeľovania migrantov, lebo sa chce sústrediť hlavne na témy, ktoré Európanov zjednocujú.


Donald Trump a Raúl Castro budú na celoamerickom summite v Peru

Trump a Castro budú medzi štrnástimi lídrami amerických štátov, ktorí sa 13. a 14. apríla zúčastnia na summite OAS.

WASHINGTON. Na summite Organizácie amerických štátov (OAS), ktorý sa bude konať 13. a 14. apríla v Peru, sa zúčastnia aj prezidenti USA a Kuby Donald Trump a Raúl Castro. Peruánsky veľvyslanec v USA Carlos Pareja uviedol, že Trump a Castro nebudú chýbať medzi štrnástimi zúčastnenými americkými lídrami. Dvojdňová konferencia štátnikov sa zameria na princípy právneho štátu a korupciu. Pareja okrem iného uviedol, že na stretnutiach vysokopostavených predstaviteľov z regiónu, ktoré budú spojené so summitom, sa zúčastní aj americký minister obchodu Wilbur Ross. Castro pritom niekoľko dní po summite skončí ako prezident Kuby. Predpokladá sa, že v tejto funkcii ho 19. apríla nahradí prvý viceprezident Miguel Díaz-Canel, od ktorého sa očakávajú reformy. Ešte v roku 2014 sa Trumpov predchodca Barack Obama dohodol s Castrom na normalizácii vzťahov medzi USA a Kubou, čo viedlo k oživeniu politických i hospodárskych stykov medzi oboma krajinami. Trump však diplomatickú otvorenosť voči komunistickej krajine počas svojho mandátu obmedzil.


V Austine vybuchla už šiesta nálož, zranila jednu osobu

AUSTIN. Prinajmenšom jedna osoba utrpela zranenia pri ďalšom výbuchu, ku ktorému došlo utorok večer v Austine, hlavnom mestom amerického štátu Texas, kde polícia pátra po sériovom bombovom útočníkovi. S odvolaním sa na vyhlásenia miestnych úradov o tom informovala spravodajská televízia Sky News. Od 2. marca došlo v Austine a jeho okolí už k dovedna už šiestim explóziám, pri ktorých zahynuli dvaja ľudia a štyria ďalší utrpeli vážne zranenia. K poslednému z výbuchov došlo v utorok večer miestneho času v predajni neziskovej organizácie Goodwill. Podľa vyhlásenia miestnej záchrannej služby sa pri ňom zranil muž-tridsiatnik, ktorý utŕžil "potenciálne vážne", avšak zrejme nie život ohrozujúce zranenia. Poslednú explóziu nespôsobila balíková bomba, ale bližšie nespresnené zápalné zariadenie a podľa polície momentálne nič nenasvedčuje tomu, že by tento incident súvisel s predošlými výbuchmi. Spravodajská stanica CBS uviedla, že poslednú explóziu zapríčinila svetlica a zraneným, resp. popáleným, mužom je pracovník zmieneného obchodu. K najnovšiemu výbuchu došlo len niekoľko hodín po tom, ako v distribučnom centre kuriérskej spoločnosti FedEx neďaleko mesta San Antonio explodoval na bežiacom páse balík, pričom spôsobil ľahšie zranenia tamojšej zamestnankyni. Táto zásielka mala údajne smerovať práve do Austinu, priblížila Sky News. Polícia krátko na to zaistila v prevádzke FedExu pri hlavnom letisku Austinu ďalší podozrivý balík, ktorý obsahoval výbušninu. Aj tento incident úrady spájajú s predošlými výbuchmi. K utorňajším výbuchom došlo necelé dva dni po inom bombovom útoku, pri ktorom utrpeli v Austine zranenia dvaja muži vo veku 22 a 23 rokov. Nedeľnú explóziu spustil takmer neviditeľný nástražný drôt, čo podľa polície naznačovalo "vyšší stupeň sofistikovanosti" oproti predchádzajúcim trom balíkovým bombám, ktoré boli ponechané na schodoch pred vchodovými dverami do domov. Pri predošlých explóziách zo začiatku marca zahynuli dvaja Afroameričania - Anthony Stephan House (39) a Draylen Mason (17).


PREŠPORSKÉ DESATOROAndrásymu chýba vinárnička Vysoká 44

O tom, ako vníma Bratislavu, hovorí moderátor, scenárista a režisér OLIVER ANDRÁSY.

V rubrike Prešporské desatoro odpovedajú zaujímaví Bratislavčania na rovnakých 10 otázok o svojom vzťahu k mestu. 1. Niekto Bratislavu vníma ako krásavicu na Dunaji, iný ako predmestie Viedne a niekto zas ako špinavú dieru s neochotnými ľuďmi. Čím je pre vás? „Je to mesto, v ktorom žijem radšej, ako by som žil v Salvadore de Bahia, ale menej rád ako napríklad v Talline. Problém Bratislavy nie je v jej veľkosti, dokonca ani v tom, že tu nie sú budovy ako vo Viedni alebo v Paríži. Problém Bratislavy je v tom, že mesto je neudržiavané a špinavé. Ja som si ako takú záchrannú vestu vybudoval svoj dom, kde je všetko pekné, vnútri pri pohľade z hociktorého okna. Preto už do mesta ani tak často nechodím, lebo tam trpím.“ 2. Čo na dnešnom Prešporku zbožňujete? „Vyhovuje mi, že okrem mimoriadnych situácií sa všade viem dostať do 30 minút. Keď som kedysi robil s Krampolom Nikto nie je dokonalý v Prahe, veľmi mi prekážalo, že vzdialenosť, čo som v noci prešiel autom za sedem minút, som cez deň prekonával dve až tri hodiny. Fakt nepreháňam.“ 3. A čo, naopak, z duše nenávidíte? „Špinu, grafity a to, že v častiach, kde by mali stáť len rodinné domy, je dovolené stavať aj bytové domy. To som v iných mestách nevidel. Plus mi veľmi v Starom Meste prekážajú domy, ktoré vyzerajú, ako keby sa včera skončila 2. svetová vojna. Tam by som vedel udeľovať veľké pokuty, keby som mal tú možnosť.“ 4. Každý má svoje obľúbené miesta, kde si rád prevetrá hlavu a uvoľní sa. Kde sú v Bratislave tie vaše? „Poviem otvorene, ak sa nechcem rozčúliť, ostanem doma, v mojom dome.“ 5. Ako vnímate celomestskú parkovaciu politiku, ktorá dáva mestským častiam možnosť, aby si nastavili pravidlá samy, a uprednostňuje domácich pred mimobratislavskými? „Do mesta zásadne chodím na platené parkoviská alebo idem taxíkom. Vnímam to však ako problém, lebo cez pracovné dni sú ulice pod Slavínom, kde bývam, zaplavené mimobratislavskými značkami. Parkujú lárom-fárom a keď vychádzam z vedľajšej ulice, mám čo robiť, aby som videl autá na hlavnej ceste. Napríklad výjazd z Galandovej na Timravinu.“ 6. Dávna Pozsony bola multikultúrna. Až do vojny tu žili pokope Slováci, Nemci, Maďari, Česi či Židia. Dnes sa však mnohí obávajú a nechcú medzi seba pustiť iné národnosti. Je v Bratislave miesto pre migrantov a viete si tu napríklad predstaviť mešitu? „Je pravda, že v Bratislave žili rôzne národnosti, ale kultúra bola jedna. Dokonca aj ten jazyk bol viac bratislavský, ako že by to bola nemčina, maďarčina alebo slovenčina. Bol to taký mix. Čo sa týka migrantov, tam platí asi moje najuniverzálnejšie životné poznanie: áno, ale v akej miere. Pokiaľ tu bude žiť päť percent moslimov, prečo nie. Bol by som však dosť nerád, aby primátorom Bratislavy bol moslim, ako je to v súčasnosti v Londýne. Európa bola, je a mala by ostať kresťanská.“ 7. Okrem cudzincov tu býva mnoho národniarov z rôznych kútov Slovenska. Tí však všeobecne na Bratislavčanov nadávajú a nevraživosť funguje aj z druhej strany. V čom tkvie problém? „Celkom otázke nerozumiem. Ak pod národniarmi rozumiete východniarov, tak je to proces, ktorému sa nedá zabrániť. A asi ani netreba. Je to daň za to, že Bratislava je hlavné mesto. Je však neférové, ak tu žijú tisíce takých obyvateľov, ktorí platia komunálne dane inde ako v Bratislave. Tomu by sa malo zákonmi zamedziť.“ 8. Potrebuje Bratislava metro? Prečo? „Isteže potrebuje. Ale obávam sa, že správny čas na jeho výstavbu sme prepásli. Myslím, že časom sa nám to vypomstí.“ 9. Ktorému zaniknutému miestu v meste by ste znovu prinavrátili život a prečo? „Mne veľmi chýba Vysoká 44. Bola to milá vinárnička, kde na dvore rástlo hrozno a hrala tam cigánska kapela. Dnes na jej mieste stojí odporná budova.“ 10. Povedzme, že máte k dispozícii stotisíc eur na to, aby ste v meste niečo zmenili. Do čoho by ste ich investovali? „Do čistoty a na odstránenie grafity. Predsa nemôže stavať dom ten, kto si nevie upratať garsónku.“


SME 25 ROKOVRok 2014: Keď sa Fico nestal prezidentom

Kiska porazil Fica

CT a chobotnica

Komentár

Rok, keď som sa tešila

Robert Fico v roku 2014 zažil svoju najvážnejšiu politickú porážku. Unavený z tlaku káuz a sponzorov Smeru sa chcel nasťahovať do prezidentského paláca. Lenže voliči ho tam nechceli, a tak sa otvorila cesta pre prvého nekomunistického prezidenta v novodobej histórii Slovenska. Prezidentom sa stal Andrej Kiska. Samozrejme, Fico nebol veľmi vyberavý, keď išlo o politické zbrane, najmä útočné. Strašil národ, aké je nebezpečné v náročných časoch mať neskúseného prezidenta a označoval Kisku za scientológa. Lenže Slovensko vedelo, aké to je, mať v prezidentskom úrade človeka, ktorý tam dožíva svoju politickú kariéru a ktorý sa cíti akoby takmer členom Smeru: Ivana Gašparoviča. Politické skúsenosti využíval najmä v prospech jednej strany a seba samého. Dnes Fico na Kisku opäť útočí. Najmä preto, lebo prezident, ktorý sa necíti byť členom žiadnej politickej strany, mu pripomína kauzy „našich ľudí“.


Detaily školskej reformy Lubyová sľubuje o dva týždne

Ministerka školstva ukázala náčrt Národného programu rozvoja výchovy a vzdelávania.

BRATISLAVA. Šesť rôznych plánov na veľkú školskú reformu predstavili ministri školstva na Slovensku za posledných 25 rokov. Len raz sa teoretický dokument pokúsili preniesť do praxe - v roku 2008 to bol nový školský zákon za čias ministra Jána Mikolaja z SNS. Naposledy vyše dvestostranovú koncepciu s názvom Učiace sa Slovensko ukázal nominant SNS Peter Plavčan v marci 2017. Stál za ňou tím odborníkov, ktorých rešpektovala aj širšia odborná verejnosť. Definitívnu verziu dokumentu autori ukázali až novej ministerke za SNS Martine Lubyovej v októbri minulého roka. Krátko po tom vyhlásila, že reforma sa v navrhovanej podobe nedá uskutočniť a treba ju prerobiť. O viac ako pol roka neskôr prišla minulý týždeň v piatok so svojím návrhom s názvom Národný program rozvoja výchovy a vzdelávania. Ukázala však iba veľmi všeobecné ciele. „Nábor pri prijímaní do škôl by sa mal zmeniť na výber, mala by sa zvýšiť aj kvalita hodnotenia vedy prostredníctvom Akreditačnej agentúry," hovorila Lubyová na tlačovej besede. Ako to chce dosiahnuť, sa ukáže o dva týždne, keď chce dokument predložiť na rokovanie vlády.


Prokuratúra prehľadala sídlo BMW v súvislosti s možnou manipuláciou emisií

Automobilka uviedla, že do vyše 11-tisíc vozidiel sa omylom nainštaloval softvér, ktorý zhoršil emisie.

FRANKFURT. Nemecká prokuratúra a polícia uskutočnili prehliadku v sídle automobilky BMW v Mníchove v súvislosti s prešetrovaním možnej manipulácie emisií dieselových vozidiel. Mníchovská prokuratúra uviedla, že utorková prehliadka nasledovala po tom, ako zamestnanci BMW nemeckému úradu pre motorovú dopravu 22. februára priznali, že dva modely, a to 750xd a the M550xd, boli vybavené nepovolenými nástrojmi, ktoré za istých podmienok vypínali kontrolu emisií.Spoločnosť BMW uviedla, že do 11 400 vozidiel sa omylom nainštaloval softvér, ktorý zhoršil emisie. Firma uviedla, že tieto autá zvolala a napravila a v rámci vyšetrovania spolupracuje. Konkurenčná nemecká automobilka Volkswagen v roku 2015 priznala, že v jej autách bol nelegálny softvér, ktorý vypínal kontrolu emisií v približne 11 mil. vozidiel.


Ševela si údajne našiel nový klub, bývalý tréner Slovana by mal pokračovať v Poľsku

LUBIN. Bývalý tréner Slovana Bratislava Martin Ševela bude v trénerskej misii pokračovať v Poľsku. Denník Przeglad sportowy informoval o jeho spojení s piatym tímom minulej sezóny poľskej Extraklasy Zaglebie Lubin. Klub hľadal nového trénera od konca augusta, keď po prehre s Wislou Krakou (2:4) prepustili Holanďana Bena van Daela. Najvážnejším kandidátom na uvoľnený post bol práve 44-ročný Ševela a hoci mal aj iné ponuky, napokon sa dohodol s poľským tímom, píše Przeglad sportowy. "Vo štvrtok má Ševela podpísať zmluvu a v piatok bude na zápase s Wislou Plock, zatiaľ však iba na tribúne. Oficiálne preberie mužstvo od pondelka," uviedol denník. Martin Ševela bol bez trénerskej práce od 18. júla, keď skončil v ŠK Slovan Bratislava. Vedenie úradujúceho slovenského majstra sa ho rozhodlo odvolať po vypadnutí v 1. predkole Ligy majstrov so Sutjeskou Nikšič.


Poslanci definitívne zahlasujú o zvýšení príplatkov za prácu na Valentína

Právnu normu plénum vrátilo do druhého čítania po tom, čo poslanec Beblavý upozornil na legislatívno-technickú chybu.

BRATISLAVA. Poslanci sa v pléne opäť vrátili k novele Zákonníka práce, ktorou sa majú od mája tohto roka na Slovensku zvýšiť príplatky za prácu počas noci, sviatočné dni a zaviesť sa má príplatok za víkendovú prácu. Definitívne o ňom rozhodnú v stredu (14.2.) o 11. hodine. Právnu normu plénum vrátilo do druhého čítania po tom, čo opozičný poslanec Miroslav Beblavý (nezaradený) upozornil na legislatívno-technickú chybu pri zvyšovaní príplatkov za prácu pre zamestnancov v štátnej a verejnej službe. Minister práce Ján Richter (Smer-SD) uviedol, že toto sa nedá odstrániť v rámci tretieho čítania, preto "chce vytvoriť priestor" na predloženie potrebného pozmeňujúceho návrhu. Zákon sa tak vrátil do druhého čítania. Opozičný poslanec Jozef Mihál (nezaradený) počas rozpravy uviedol, že mu chýbal klasický legislatívny proces, kedy by sa dali v novele vychytať chyby. Podľa neho je zámer zvýšiť príplatky dobrý, ale je škoda, že poslanci neakceptovali pripomienky podnikateľov. "Je rozdiel, či ide o firmu na západnom Slovensku, alebo či ide o podnikateľa na východnom Slovensku," upozornil Mihál s tým, že aj návrh SNS na zavedenie 13. a 14. platu neprešiel štandardným procesom, nerokoval ani výbor. "A na druhý deň sme mali o tom už hlasovať," podotkol Mihál. Nezaradený poslanec Zsolt Simon zase navrhoval vrátiť novelu predkladateľom na dopracovanie, nakoľko je predložených opäť veľa zmien. "Na tomto zákone ma vyrušuje to, akým procesom zákon prechádza. Keby kolega Beblavý neupozornil na niektoré chyby, tak tento zákon na stole nie je tento týždeň a nemôžete ho opravovať," adresoval koaličným poslancom Simon. Podporil ho aj Mihál, ktorému chýbajú k novým zmenám vyjadrenia sociálnych partnerov. "Nespochybňujem podstatu návrhov, ale treba sa o tom baviť ešte raz. Ak to myslíte vážne a aby to bolo v prospech občanov, aby to zamestnávatelia, obce a mestá zvládli, tak otvorme diskusiu pre nich ešte raz. Mojou najväčšou námietkou pri 13. a 14. platoch je podmienka priemerného mesačného zárobku, ktorá je za daných okolností nesplniteľná," upozornil Mihál. Súčasťou novely je totiž aj návrh SNS, ktorým sa majú zaviesť 13. a 14. platy a tie majú byť postupne oslobodené od daní a odvodov. V pléne predložil pozmeňujúci návrh k tejto problematike koaličný poslanec Radovan Baláž (SNS). Vyplácanie týchto platov by sa tak malo vzťahovať aj na zamestnancov pri výkone práce vo verejnom záujme. "V zmysle pozmeňujúceho návrhu sa ako mzda posudzuje aj peňažné plnenie, ktoré môže zamestnávateľ poskytnúť zamestnancovi za prácu pri príležitosti obdobia letných dovoleniek a vianočných sviatkov," priblížil Baláž. Spolu so svojimi koaličnými kolegami navrhuje, aby tieto peňažné plnenia v oblasti výkonu práce vo verejnom záujme boli poskytované formou odmeny. "Účelom návrhu je zabezpečiť, aby štátni zamestnanci neboli v nevýhodnejšom postavení v porovnaní so zamestnancami, ktorých odmeňovanie sa realizuje podľa Zákonníka práce," vysvetlil Baláž. Poslanec Erik Tomáš (Smer-SD) ubezpečil Beblavého, že pozmeňujúcim návrhom Baláža sa odstránia nezrovnalosti, na ktoré upozorňoval. "Ja si na rozdiel od opozičných kolegov myslím, že to je dobrý zákon, ktorý v konečnom dôsledku prinesie zvýšenie miezd pre ľudí, či už formou zvýšenia príplatkov alebo formou 13. a 14. platu. Chcem vyzvať poslancov, aby návrh zákona podporili," skonštatoval v závere rozpravy Tomáš. Príplatky za nočnú prácu majú stúpnuť v dvoch etapách a tiež sa bude rozlišovať, či ide o všeobecnú alebo rizikovú prácu. Zaviesť sa má aj príplatok za víkendovú prácu, zamestnanci majú mať vyšší príplatok aj za prácu v nedeľu.


V Mníchove odsúdili na doživotie architekta, brutálne zavraždil expriateľku

Obeť opakovane obťažoval na pracovisku i v bydlisku.

MNÍCHOV. Štyridsaťšesťročného architekta, ktorý roky prenasledoval expriateľku, aby ju napokon vlani ubodal nožom na smrť, poslal vo štvrtok Krajinský súd v Mníchove do konca života za mreže, a to za vraždu z nízkych pohnútok. V zdôvodnení doživotného trestu väzenia pre obžalovaného sa pripomína jeho jasný úmysel vraždiť na príklade 18 rán nožom, ktoré uštedril obeti. Vzhľadom na mimoriadnu závažnosť zločinu nemôže po odpykaní 15 rokov väzenia prísť k prepusteniu odsúdeného na slobodu. Súd konštatoval, že obžalovaný po šesť rokov strpčoval život svojej bývalej priateľky, pričom sa ničím (ani viacnásobným sťahovaním obete) nenechal odradiť. Opakovane ju obťažoval na pracovisku i v bydlisku, a to napriek príkladnému správaniu poškodenej a jej opakovanej úspešnej snahe o zákaz kontaktu. Informácie priniesol Bavorský rozhlas (BR). Poruchu osobnosti, ktorou argumentovala obhajoba, odborný znalec u obžalovaného nezistil, takže súd vyhovel návrhu trestu prokuratúry zdôvodňujúcej ho faktom, že obžalovaný urobil obeti zo života peklo. K vražde z augusta 2016 došlo pred bydliskom 45-ročnej ženy iba niekoľko dní pred ďalším procesom, v ktorom sa mal muž zodpovedať zo stalkingu. Páchateľa, ktorý z miesta činu ušiel, zadržali až po troch mesiacoch na úteku v Španielsku. Čas od vydania do Nemecka strávil vo vyšetrovacej väzbe.


Minister Richter zatiaľ neplánuje zvýšiť príspevok na pohreb

Príspevok sa nezvýšil takmer dvanásť rokov.

BRATISLAVA. Suma príspevku na pohreb sa na Slovensku nezvyšovala už takmer 12 rokov a jej nárast rezort práce a sociálnych vecí do konca tohto volebného obdobia ani neplánuje. "Vzhľadom na rozpočtové priority sa aktuálne sústreďujeme na podporu rodín s deťmi, dôchodcov, zvyšovanie príspevkov na opatrovanie ŤZP, v neposlednom rade na zvyšovanie príspevkov pre odkázaných v zariadeniach sociálnych služieb," uviedla pre agentúru SITA Barbora Petrová z tlačového odboru Ministerstva práce a sociálnych vecí. Zvýšenie príspevku na pohreb však do budúcnosti nevylúčila.Príspevok na pohreb je štátna sociálna dávka, ktorou štát prispieva na úhradu výdavkov spojených so zabezpečením pohrebu zomretého. V súčasnosti je na úrovni 79,67 eura. Pohrebné môže vláda každoročne zvýšiť nariadením vlády k 1. septembru. Naposledy sa tak stalo na návrh vtedajšej ministerky práce a sociálnych vecí Viery Tomanovej k 1. septembru 2007, keď sa táto dávka zvýšila o 100 Sk (3,31 eura) na 2 400 Sk (79,68 eura).Odborári už v roku 2013 žiadali vtedajšieho ministra práce a sociálnych vecí Jána Richtera, aby sa príspevok na pohreb zvýšil na takmer 95 eur, čo by zohľadňovalo výšku inflácie na Slovensku od roku 2007 do roku 2013. Minister Richter však návrh na zvýšenie príspevku na pohreb na rokovanie vlády nikdy nepredložil.


SHMÚ upozorňuje na vietor aj povodeň z topenia snehu

Veterno bude najmä na juhovýchode Slovenska.

BRATISLAVA. V okrese Liptovský Mikuláš hrozí povodeň z topenia snehu. Slovenský hydrometeorologický ústav (SHMÚ) vydal výstrahu prvého stupňa, ktorá platí do štvrtka do 11.00 h. Informuje o tom na svojej webovej stránke. "Vzhľadom na existujúce snehové zásoby v povodiach a plusové teploty je predpoklad vzostupu vodných hladín na tokoch," informuje SHMÚ. Hladiny môžu dosiahnuť a prekročiť vodné stavy zodpovedajúce stupňom povodňovej aktivity. Vývoj hydrologickej situácie bude SHMÚ priebežne aktualizovať. Veterno bude najmä na juhovýchode krajiny. Pre okresy Košice okolie, Košice mesto, Trebišov, Michalovce a Vranov nad Topľou platí výstraha prvého stupňa pred vetrom. V týchto lokalitách sa očakáva výskyt vetra, ktorý v nárazoch môže dosiahnuť rýchlosť 65 - 80 kilometrov za hodinu. Výstraha platí do piatka 12. apríla do 18.00 h.


Talianski policajti zasiahli proti mafii, zhabali desiatky barov a reštaurácií

Skonfiškovaný majetok patril dvom zločineckým syndikátom. Išlo o podniky využívané na pranie špinavých peňazí.

RÍM. Talianska polícia v piatok v rámci operácie zameranej na podniky využívané na pranie špinavých peňazí skonfiškovala v metropole Rím takmer 50 barov a reštaurácií prevádzkovaných skupinami organizovaného zločinu. Informovala o tom agentúra DPA s odvolaním sa na vyhlásenie talianskej polície. Príslušníci finančnej a poriadkovej polície skonfiškovali majetok v hodnote 280 miliónov eur vrátane 46 reštaurácií a stávkových kancelárií, 32 áut a motocyklov a 262 bližšie nešpecifikovaných predmetov. Skonfiškovaný majetok patril dvom zločineckým syndikátom. Na čele jedného z nich stojí člen neapolskej Camorry, druhý vedie jeden zo šéfov skupiny Sacra Corona Unita, ktorá pôsobí v juhovýchodnom Taliansku. V rámci rozsiahlej policajnej operácie bolo zadržaných 23 osôb a ďalších 23 podozrivých bude vyšetrovaných na slobode. Sú medzi nimi notári, bankoví úradníci, podnikatelia a daňoví poradcovia, ktorí zločineckým skupinám pomáhali s reinvestíciou ziskov z predaja drog a iných nezákonných aktivít. Rozsiahly zásah talianskej polície prišiel deň po tom, čo protimafiánsky prokurátor Franco Roberti vo svojej výročnej správe varoval pred rastúcim vplyvom organizovaného zločinu v politike, verejnej správe a hospodárstve.


Odišiel milionár, ktorý nechal hovoriť iných

Zomrel Peter Vajda

Posledná rozlúčka

Profil Petra Vajdu

Riaditeľ SME o Vajdovi

Ľudia spomínajú

Stĺpček

Kedysi sa o Petrovi Vajdovi hovorilo ako o ministrovi, on sa však rozhodol politiku ovplyvňovať nepriamo.

BRATISLAVA. Nenápadný podnikateľ so vzťahom k umeniu, dobrému vínu a najmä slobode. Po zadaní jeho mena do internetového vyhľadávača sa toho veľa o ňom nájsť nedá. Ale v každom, kto s ním pracoval, podnikal alebo sa počas života stretával, zanechal stopu. Peter Vajda zomrel v nedeľu 15. októbra po ťažkej chorobe vo veku 70 rokov. "Peter bol nenápadný človek. Napriek tomu, že bol jedným z najvýznamnejších československých a neskôr českých a slovenských finančníkov, nepotreboval svetlá reflektorov a spoločenské výslnie," hovorí niekdajší minister kultúry Ladislav Snopko a Vajdov blízky známy. Podobne ako Snopko aj ďalší hovoria o vplyvnom človeku nielen ekonomicky, ale najmä ľudsky. Vajda okrem podnikania podporoval nezávislé médiá, venoval sa vzdelávaniu aj umeniu. Hoci sa jeho majetok odhaduje na 58 miliónov eur, nesústreďoval svoje podnikanie na získavanie moci, často podporoval kreatívnych ľudí v ich rozvoji. A občas aj na úkor vlastného pohodlia či zisku. „Odišiel veľký a zároveň nenápadný človek,“ tvrdí vydavateľ denníka SME a generálny riaditeľ vydavateľstva Petit Press Alexej Fulmek. "Muž, ktorý predbehol aj prvých," opísal Petra Vajdu ekonomicky magazín biztweet.eu. Už v roku 1991 pred štartom kupónovej privatizácie založil so spoločníkmi Prvú slovenskú investičnú spoločnosť (PSIS). Dokázali vstúpiť do desiatok podnikov v Česku aj na Slovensku ešte pred tým, než sa začal ich výpredaj v rámci kupónovej privatizácie a neskôr na vládu Vladimíra Mečiara prepojených privatizérov. Už vtedy sa však ukázalo, že Vajda za podnikaním vidí aj iný, vyšší cieľ. Jeho príbeh je úzko spätý s novinami, ktoré pomohol založiť a chránil ich prakticky až do konca svojho života. Už na sklonku roku 1992 bolo jasné, že Mečiar, ktorý práve spolu s Václavom Klausom dokončil delenie štátu, nestrpí opozíciu. Medzi médiami ju vtedy predstavovala najmä redakcia denníka Smena. Keď v januári 1993 predstavenstvo štátnej akciovej spoločnosti Smena odvolalo vedenie denníka na čele s Karolom Ježíkom, stretlo sa 50 redaktorov a ďalších zamestnancov denníka s dovtedy väčšine z nich neznámym mužom. Petrom Vajdom. "V Bratislave vystúpil pred celou redakciou a povedal nám svoje podmienky, že mu ide o zachovanie slobodného a nezávislého priestoru pre novinárov a že ak väčšina redakcie prejde do nového projektu a budeme v ňom ako redaktori aspoň čiastočne spoluinvestovať, pomôže nám financovať nový projekt. A to sa stalo. Chcel, aby sme boli motivovaní," spomína Fulmek. Už o desať dní vznikol denník SME na čele s Karolom Ježíkom ako šéfredaktorom a Alexejom Fulmekom a Jozefom Weissom ako ďalšími konateľmi. Vajda a PSIS vtedy investovali dva milióny korún, časom sa investícia rozrástla na desiatky miliónov. Hoci boli noviny populárne, nedokázali si na seba zarobiť a bez PSIS by neprežili. „Prvotné investície boli značné, ziskovosť noviny dosiahli až v roku 1998,“ povedal Vajda v rozhovore pre SME v roku 2015. Ekonomický aspekt novín bol pre neho až druhoradý, oveľa dôležitejšie bolo podľa jeho spoločníka Vladimíra Rajčáka "zachovanie slobody prejavu a voľnej výmeny názorov, v čom videl jeden zo základných pilierov demokracie". "Jeho postoj k nezávislosti denníka SME a snaha o rozvoj mediálneho domu a nových produktov v oblasti online by mohli byť vzorom pre rad iných vlastníkov mediálnych domov," spomína generálny riaditeľ českého vydavateľstva Economia Roman Latuske. „Keď pomohol posilniť denník SME, bola to vynikajúca odpoveď na mečiarizmus. Presne vedel, že novodobé slovenské myslenie je aj o slobode slova,“ povedal publicista a vydavateľ László Szigeti, ktorý sa s ním poznal. Vydavateľstvo bolo zo začiatku bez peňazí a bez tlačiarne, no postupne sa stalo jedným z najväčších na Slovensku a aj prostredníctvom neho skupina pomáhala aj iným novinám, napríklad košickému týždenníku Domino Fórum. Dodnes tento týždenník pokračuje vo forme .týždňa. Vajda však médiá nezneužil vo svojom podnikaní. Ani ako nástroj mocenského nátlaku, ani ako atómový kufrík na odstrašenie neprajníkov. Komunikoval s Fulmekom ako vydavateľom a do chodu redakcie nezasahoval. „Musíš si uvedomiť, že máš obrovský vplyv, hovoril mi, keď chcel dať najavo, že nesúhlasí s tým, čo píše denník SME, ktorého som bol šéfredaktorom,“ napísal vo svojom komentári Martin M. Šimečka, ktorý sa stal šéfredaktorom v roku 1998 po Ježíkovej tragickej smrti. „Bol významným finančníkom a majiteľom SME, ale svojím dôrazom na to, že v našom vzťahu som ja tým silnejším, elegantne otvoril priestor pre to, aby sme sa mohli slobodne rozprávať,“ dodal. Vajda patril k tým pôvodným tradičným vlastníkom médií, ktorí si uvedomovali, že redakcia si žije vlastným životom a žiadne ekonomické či politické záležitosti na ňu nesmú mať vplyv, hovorí bývalý zástupca šéfredaktorky denníka SME Petr Šabata. To sa prejavilo aj v čase, keď finančná skupina Penta oznámila kúpu 50-percentného podielu spoločnosti Petit Press od vtedajších nemeckých spolumajiteľov. Napriek tomu, že sa veľká časť vtedajšej redakcie na čele so šéfredaktorom Matúšom Kostolným rozhodla z vydavateľstva odísť, Vajda sa snažil vytlačiť Pentu do minority. Bol významným finančníkom a majiteľom SME, ale svojím dôrazom na to, že v našom vzťahu som ja ten silnejší, elegantne otvoril priestor pre to, aby sme sa mohli slobodne rozprávať. Napokon sa mu to podarilo. Vstup investičnej skupiny Penta do jeho vydavateľstva Petit Press a následný odchod desiatok ľudí zo SME však niesol ťažko. „Rozhodne tým nebol nadšený, odišla mu polovica redakcie, ale je úctyhodné, že celú situáciu zvládol,“ povedal Šabata. Pred niekoľkými týždňami sa Vajda a jeho Prvá slovenská investičná skupina (PSIS) s Pentou dohodli, že Penta oslabí svoj vplyv vo vydavateľstve Petit Press a zníži v ňom svoj podiel zo 45 na 40 percent. So svojím vplyvom narábal opatrne aj v iných oblastiach. Vajda sa podľa jeho známych živo zaujímal o politiku a vedel sa o nej dlho rozprávať. Začiatkom deväťdesiatych rokov sa zúčastňoval na spoločenských diskusiách, kde sa hovorilo o reformách, a istý čas sa o ňom uvažovalo ako o možnom ministrovi. „Mal nesmierne praktické skúsenosti, investovaním sa zaoberal už počas socializmu, viem, že mal strýka, ktorý bol úspešný investičný bankár v Londýne,“ povedal bývalý minister financií Ivan Mikloš, ktorý sa na týchto diskusiách tiež zúčastňoval. Hoci sa celý svoj život stretával s toppolitikmi, nakoniec sa do politiky aktívnejšie nezapojil. Na to, že podporoval nezávislé médiá, však Vajda doplatil už v polovici 90. rokov, keď sa jeho rodina aj jeho spoločnosti stali terčom útokov. Hoci PSIS bola najúspešnejšou spoločnosťou v kupónovej privatizácii, vláda jej zrušila licenciu. Aby mohol ďalej podnikať, Vajda presunul niektoré svoje aktivity do Českej republiky a presťahoval sa s rodinou do Prahy. „V tých časoch, keď bola väčšina ľudí opojená Mečiarom, bolo ťažké nájsť niekoho, kto by podporil aj tú druhú stranu. O to viac sme si ľudí ako bol pán Vajda vážili,“ povedala Magda Vášáryová, ktorá sa s ním v tom čase stretávala v Prahe. Spomenula si, ako sa s ním raz rozprávala o tom, prečo Slováci nedôverujú šikovným podnikateľom. „On sa zasmial a povedal, že na Slovensku, kde je národným hrdinom Jánošík, si ľudia myslia, že peniaze sa rodia len tak, že ozbíjate druhých ľudí,“ povedala Vašáryová. V roku 1995 v Česku založil firmu Proxy Finance a podnikal v oblasti financií, nehnuteľností a reštrukturalizácií podnikov. "Jeho zásady a činy išli ruka v ruke. Preto sa nebál vstupovať aj do ťažkých situácií, lebo jeho hodnoty mu nedovolili konať inak. Bol človekom, ktorému som všetko uveril, či hovoril o umení, o víne, alebo o veľkých otázkach života," povedal o ňom predseda predstavenstva Slovnaft Oszkár Világi. Okrem médií podporoval aj množstvo iných menších projektov. Napríklad financoval distribúciu niektorých publikácií pre stredné školy, tvrdí bývalý diplomat Martin Bútora. „Pokiaľ mohol, tak podporoval vzdelanosť. Bola to celková systematická mravčia práca, o ktorej sa veľa nevie,“ spomína. Muž, ktorý predbehol aj prvých. Vo voľnom čase sa venoval vínu a vybudoval na Morave vlastnú značku vína Sonberk. Dožil sa ešte toho, ako jeden z najprestížnejších vinárskych časopisov Decanter v lete tohto roku ocenil jeho víno Pálava ako najlepšie suché aromatické víno na svete. Vinárske zážitky s ním má aj predseda SaS Richard Sulík. „V roku 2003 ma zavolal na obed, pretože chcel oceniť moju robotu na daňovej reforme. Potom ma vzal do obchodu s vínom, kde mi venoval Brunello di Montalcino. Dodnes je to moje najobľúbenejšie talianske víno a spoznal som ho vďaka nemu,“ povedal Sulík. Druhou jeho veľkou záľubou bolo umenie. Rád rozprával o obrazoch klasikov slovenského moderného umenia, poznal ich zo svojho detstva, hovorí kurátorka zbierky obrazov PSIS Zuzana Bartošová. Zbierku uviedli výstavami viaceré prestížne múzeá a galérie výtvarného umenia v Európe i v USA. Jej ohlas prenikol aj na najvýznamnejší veľtrh s výtvarným umením v Bazileji. Newyorská expertka vtedy navštívila Petra Vajdu s pozvaním, aby ju tam predstavil. „Odkázal ju na mňa. Bol rád, že aktivity, ktorým dal priestor, majú medzinárodný ohlas a on sám ostal skromný v úzadí. Bol veľkorysý a distingvovaný, spoločenský úspech doprial iným,“ povedala Bartošová. Peter Vajda bol vizionár inovátor a zároveň muž briskného, racionálneho myslenia, spomína ne neho Fulmek. Ľuďom, s ktorými spolupracoval, podľa neho poskytol priestor, ktorý si nikdy neuzurpoval pre seba. Nešlo mu za každú cenu iba o zisk, na projektoch zohľadňoval aj etickú a estetickú rovinu. "Peter Vajda menil našu spoločnosť neokázalo a nenápadne, v tom bol asi hlavný rozdiel medzi ním a inými podnikateľmi," dodal Fulmek.


V Alžírsku poslali do väzby za dva dni dvoch expremiérov, vyšetrujú tam korupciu

Expremiérov zadržali rámci rozsiahleho protikorupčného zásahu.

ALŽÍR. Bývalého alžírskeho premiéra Abdala Málika Salála vzali do väzby v rámci rozsiahleho protikorupčného zásahu. Ide už o druhého bývalého premiéra za posledné dva dni, ktorého poslali v Alžírsku za mreže, kým jeho prípad vyšetrujú orgány. Alžírska generálna prokuratúra uviedla vo štvrtok v oznámení, že Salála vyšetrujú okrem iného aj pre "korupciu a rozvrat štátnych financií". Úrad premiéra vykonával v rokoch 2014 - 2017, pripomenula tlačová agentúra AP. Umiestnenie Salála do väzby nasledovalo deň po tom, ako do tej istej väznice al-Harráš poslali niekdajšieho štvornásobného predsedu vlády Ahmada Újahju, popredného predstaviteľa alžírskej politickej scény, ktorého donútili odísť v marci. Salál bol v minulosti aj ministrom verejných prác a manažérom kampane exprezidenta Abdala Azíza Butefliku. Protikorupčný zásah sa v krajine uskutočňuje v období veľkých protestov Alžírčanov. Obaja politici, Salál i Újahjá, sú medzi početnými významnými postavami Alžírska, ktoré vyšetrujú pre korupciu. Vyšetrovanie sa začalo po týždňoch masových protestov, ktoré donútili chorľavého prezidenta Butefliku v apríli odísť z funkcie, dodala agentúra AFP.


Insolventnosť oznámila aj poľská dcéra Thomas Cook

VARŠAVA. Po bankrote britskej cestovnej kancelárie Thomas Cook a oznámení platobnej neschopnosti nemeckej dcérskej firmy oznámila insolventnosť aj poľská spoločnosť Neckermann Polska. V zahraničí v dôsledku krachu Thomas Cook zostalo zhruba 3600 Poliakov. Ako na webovej stránke firmy Neckermann Polska uviedol šéf spoločnosti Maciej Nykiel, insolventnosť firmy bola po bankrote britskej cestovnej kancelárie Thomas Cook a jej nemeckej divízie Thomas Cook GmBH nevyhnutná, nakoľko nemecká divízia je vlastníkom spoločnosti Neckermann Polska. Informoval o tom britský denník Financial Times. Nykiel dodal, že finančná situácia Neckermann Polska je stabilná, spoločnosť však nie je schopná fungovať bez materskej firmy. Poľská firma zamestnáva približne 140 ľudí. Podľa poľskej tlačovej agentúry PAP sa v čase bankrotu materskej spoločnosti Thomas Cook väčšina klientov firmy Neckermann Polska nachádzala v krajinách okolo Stredozemného mora. Celkovo však krach najstaršej cestovnej kancelárie na svete zasiahol poľských turistov v takmer 30 štátoch. Podobne ako turisti z iných štátov, aj poľskí zaznamenali problémy v hoteloch vo viacerých krajinách. Podľa poľských zástupcov museli niektorí hotely opustiť, iných zasa v hoteloch zadržiavali proti ich vôli, pričom väčšinou k takýmto prípadom došlo v Tunisku.


JPMorgan kupuje v Dubline budovu pre tisíc ľudí. Zavá�?a to brexitom

Ide o prvý signál o expanzii zahraničných finančných ústavov na írsky trh.

DUBLIN. Americká investičná banka JPMorgan Chase sa dohodla na kúpe budovy v írskom Dubline s kancelárskou plochou pre 1000 zamestnancov. To je prvý signál o expanzii zahraničných finančných ústavov na írsky trh po tom, ako vláda v Dubline odštartovala veľkú kampa�?, aby prilákala firmy z Londýna po brexite. Dublin, Frankfurt nad Mohanom a Paríž sú považované za najpravdepodobnejšie budúce adresy finančných spoločností, ktoré uvažujú o sťahovaní niektorých prevádzok do Európskej únie (EÚ) po odchode Británie z tohto bloku. JPMorgan Chase už má v Dubline pobočku, v ktorej zamestnáva približne 500 ľudí. Banka však nepovedala, koľko pracovných miest chce v Dubline vytvoriť, alebo či presunie niektoré pozície z Británie do Írska. JPMorgan na základe dohody získa 12-tisíc štvorcových metrov v dublinskej štvrti Capital Dock, uviedla vo svojom vyhlásení realitná spoločnosť Kennedy Wilson, ktorá budovu stavia. "Nová budova mám poskytne priestor na ďalší rast a flexibilitu v rámci EÚ," uviedla Carin Bryansová z írskej divízie JPMorgan. Írska vláda sa od vla�?ajšieho júnového referenda o brexite snaží presvedčiť firmy, ktoré majú veľké základne v Británii, aby presunuli aspo�? časť prevádzok do Írska a udržali si tak prístup na jednotný európsky trh. Podobnú kampa�? spustili aj Frankfurt nad Mohanom a ďalšie európske metropoly. Dúfajú, že prilákajú niektorú z pätice najväčších amerických bánk, ktoré sa usadili v Londýne.


McDonalds predáva v Taliansku nutellový burger

Fastfoodový reťazec sa rozhodol na talianskom trhu preraziť sladkým burgerom.

Najnovší prírastok do menu McDonalds sa volá „Sweety con Nutella“ a hamburger s vrstvou Nutelly má byť dispozícii kedykoľvek počas d�?a. Ponúkať sa bude len v kaviar�?ach reťazca a nie v rámci bežnej ponuky hamburgerov. Loading
 ... Od zverejnenia najnovšej ponuky na sociálnej sieti zaznamenal takmer stotisíc zdieľaní a desaťtisíce komentárov. McDonalds sa snaží okrem unifikovanej ponuky hranolčekov a hamburgerov ponúkať v niektorých regiónoch aj miestne potravinové zaujímavosti. V Taliansku tak predáva hamburger s miestnym ovčím syrom pecorino, u nás s oštiepkom, v Japonsku to je Cheese Katsu Burger, v Malajzii Bubur Ayam a napríklad na východnom pobreží Kanady homáre v McLobster. Nutellovú novinku zaradili do ponuky zatiaľ iba v Taliansku a zatiaľ nie je známe, či ju plánuje rozšíriť aj v pobočkách inde vo svete.